"Hamar urtean pentsioen murrizketa %9koa izan daiteke" - Busturialdeko Hitza : Busturialdeko Hitza\nMikel De la Fuente- Zuzenbidean doktorea eta pentsioen gaian aditua\n"Hamar urtean pentsioen murrizketa %9koa izan daiteke"\nEkonomia ikasketak ere baditu Mikel De la Fuentek, eta pentsioena da gaur egun gertutik jarraiten duen gaia. Zapateroren 27/2011 Legea murriztailea dela aipatu du, eta eragina gero eta handiagoa izango da, progresiboki garatuko delako.\nPentsioen gaia aztertzen eta ikertzen ibili naiz, ez oso teknikoki baina sakoneko tendentziak aztertzen ditut. Horretarako, gastuen eta irabazien eboluzioa, finantziazio aukera altenatiboak eta abar aztertu behar dira. Hau da, arlo ekonomikotik, juridikotik eta soziologikotik aztertu beharreko gaiak dira.\nPentsio duinak aldarrikatzeko borrokan jarraitzen duzue, zein da zuen eskaririk nagusiena?\nAlde batetik, iraganeko murrizketak ezabatzea, etorkizunean ondorioak izango dituztelako. Bi lege aipatuko nituzke eta, batez ere, Jose Luis Rodriguez Zapateroren legealdian onartu zuten 27/2011 Legea. Indarrean dago oraindik eta haren eragina gero eta handiagoa izango da, progresiboki garatuko delako. Hau da, denborak aurrera egin ahala, arauak gero eta murriztaileagoak izango dira. Jubilazio-aldia handituko da, baita pentsioak kalkulatzeko aldia ere… Lege horrek eragin zuzena eta murriztailea izango du pentsioen zenbatekoan eta pentsioak jasotzeko baldintzetan. Baina lege hori ez dago eztabaidagai, eta Toledoko Itunaren gomendioak onartu berri dituzten arren, lege hori bere horretan mantenduko dela aurreikusten da. Bestalde, Mariano Rajoyren gobernuak onartu zuen 23/2013 Legea aipatuko nuke. Pentsioen balioa handitzeko irizpideak ezarri zituzten horretan. Praktikan, urtean-urtean %0,25 eko igoera aurreikusten du. Neurri hori, baina, aparteko neurrien bitartez zalantzan jarri zen PPren gobernuak aurrekontuak onartzeko babesa behar izan zuenean. Beraz, urteroko aurrekontuen arabera egokitzen joan da, aldaketak legez arautu ez arren. Toledoko Itunean lege hori aldatzeko gomendatzen da. Eztabaidatzeko gaia da, baina ministroak esandakoaren arabera, errebalorizazioak urte osoa baino laburragoak diren epeetan egitea aztertu daiteke, krisi egoeretan adibidez. Aldaketa hori pentsiodunak indartsu egon garelako eman da. Hala ere, pentsiodun berriei murrizketak aplikatuko zaizkie, modu progresiboan.\nBai, baina 2020ko pentsio berriak duela 20 urtekoak baino handiagoak dira. Hala ere, 2016. urtetik hona, pentsioek gora egin beharrean, behera egin dute. Hori, batez ere, Zapateroren legearen ondorioa da.\nTa zergatik mantentzen dira neurri murriztaileak?\nBatzuek uste dute Gobernuen esku dagoela. Zerbait bai, baina oinarrizkoa ez dago beraien esku. Ikusi da Unidas Podemos gobernuan dagoela Lan erreforma bertan behera uzteko ahalegina zertan geratu den. ERC eta EH Bildurekin akordioa egin arren, ez dute legea guztiz indargabetu, eta ez du ematen egingo dutenik. Botere ekonomikoek eragin handia dute gobernuengan, baita Europako instituzioek ere, eta politika hauek mantentzeko presioa egiten dute. Aldi berean, baina, onartu ere egiten dute Espainiar estatuan pobrezia handia dagoela, baina pobrezia horren oinarrian dauden legeak bere horretan mantentzen dituzte. Horri buelta emateko indarra gizarte mugimenduek eta sindikatuek egin behar dute.\nPentsiodun berriei murrizketak aplikatuko zaizkie modu progresiboan”\n2016. urtetik hona, pentsioek gora egin beharrean behera egin dute”\nBai, modu batera edo bestera, pentsiodunen aldarrikapenak lan harreman eta baldintza duinagoekin eta soldata duinagoekin lotzea egokia litzateke. Pentsiodunen mugimenduaren balioa da bere ardura ez dela bakarrik gaur egungo pentsioen balorea mantentzea; hots, errebalorizazioa eta gutxieneko pentsioak mantentzea. Mugimenduaren ardura da baita 2011koa bezalako erreformak bertan behera uztea. Guri ez digu eragiten, baina bai hurrengo pentsiodunei.\nBai, hala da. Pentsioetan arrakala garrantzitsua da. Bereizketa horizontala da arrazoietako bat. Soldata murritzagoak dituzten sektoreetan biltzen da emakume gehien. Eta soldatak murritzagoak dira sektore horietan langile gehienak emakumezkoak direlako. Beste arrazoi bat da bereizketa bertikalarena. Ardura postuak gizonezkoek betetzen dituzte, arlo guztietan. Aldi baterako lanpostuen faktorea ere hor dago, gehiago izaten dira sektore feminizatuetan, eta jardun profesionalaren iraupena ere txikiagoa da emakumezkoen kasuan. Batez beste, gizon eta emakumeen arteko kotizazio urteen aldea 5-6 urtekoa izaten da. Zentzu horretan, Espainiar estatuko genero arrakala Europar Batasuneko handienetakoa izan da. Hala ere, aipatu behar da gizonek eta emakumeek jasotzen duten pentsioaren zenbatekoaren diferentzia handiagoa dala soldatetan duten aldea baino.\nToledoko Itunak ez du nahi langileek erretiroa aurretiaz hartzerik. Kontrara. Jubilatzeko adin eraginkorra atzeratzeko proposatu dute, legezko adinarekin bat egin dezan. Gaur egun adin hori 65 urtean dago, eta 37 urte behar dituzu kotizatuta. Kotizazio aldi hori 38 urte eta erdira helduko da 2027an. Eta jubilaziorako adina 67ra ere helduko da. Beraz, adin errealak eta eraginkorrak bat egiteko penalizazioak gogortu ditzakete. Gaur egun, jubilazioa legezko adinari aurreratzen zaion hiruhileko bakoitzeko, pentsioari murrizketa bat aplikatzen diote, %1,5 eta %2,5 artekoa. Hau da, urtean %6 eta %8 artekoa izan daiteke. Azken batean, orekatzea da helburua, eta hil arteko diru kopuru osoa berdina izatea jubilatuta ematen dituzun urteak kontuan izan gabe. Baina pentsioari kentzen dioten portzentajea oreka aktuarialarena da? Ematen du ezetz, handiagoa dela. Beraz, Gizarte Segurantzaren kutxak, galdu beharrean, irabazi egiten du.\nAgian horretan oker dabiltza, zentzuren batean behintzat. Gastuaren murrizketari erreparatuta ere, zigor koefizienteak nahikoak dira gizarte segurantzaren gastuei ez eragiteko. Nire ustez, Gizarte Segurantzak gaur egun gehiago irabaziko luke aurrejubilazioekin, onartu ez arren. Izan ere, aurrejubilatutakoen pentsioei ezartzen dizkieten murrizketekin gehiago irabaziko luke pertsona bati jubilazioa denbora luzeagoan jasotzeagatik murrizten zaionagaz baino. Hori bai, koefizienteak gogortuz gero, are gehiago aurreztuko dute.\nBai. Aditzera ematen da pentsioak finantzatzen dituzten kotizazio sozialak ezin direla handitu. Mundu globalizatu honetan horrek lanaren kostua handitzea eskatuko luke, eta ez dute bideragarri ikusten. Dagoeneko altuegiak dira eta enpresen lehiakortasunari eragingo lioke. Baina duela 50 urteko kotizazio sozialak gaur egungo BPGaren ia %11 dira. Pentsioak %12 badira, kotizazioak %10,5 dira, gutxi gorabehera. Gainontzeko aportazioak estatuarenak dira, gutxieneko pentsioak osotzeko. Orain 50 urte kotizazioak BPGaren %3 ziren, eta %10era igotzeagatik ez da hondamendi ekonomikorik gertatu.\nAgintariek diote ezin dela kotizazio soziala igo, baina gomendioa egiten dute enpresa pentsioetan inbertitzeko. Araba, Bizkai eta Gipuzkoan horiek borondatezko gizarte aurreikuspeneko erakundeak dira (BGAE), pentsio planen antzerakoak. Horretarako, enpresen aportazioa eskatzen da baina, zergatik da posible pentsio plan pribatuetan aportazioak egitea eta ez gizarte segurantzara bideratzen dena handitzea? Diotenez, enpresen gastua ezin da handitu, baina Toledoko Itunak pentsio pribatuak bermatzearen alde egiten du. Dena den, ez da egia enpresa gehienek behar beste kotizatuko dutenik, eta aportazio horiek pentsioen osagarri izan behar dira. Gaur arte, kasurik onenean ere –metalean adibidez–, langileek 1.800 euroko pentsioak jasotzen dituzte bataz beste, baina BGAEren aportazioa 150 eurokoa da, gutxi gorabehera.\nGurean, plan pribatuak dira pentsioak handitzeko modu bakarra”\nEkarpen pribatuetan enpresak egiten du aportazioa, ez langileak. Baina langileak hori osotu dezake borondatez. Hala ere, egia da negoziazio kolektiboak ezarri dezakeela aportazioak erdi bana egitea, langilearen eta enpresaren artean. BGAEkin gertatuko dena da jende askok ez duela halako aportaziorik edukiko, baina beste batzuek bai. Gizarte Segurantzaren ekarpenak handitzearen aurka daudenak ekarpen pribatuak egitearen alde daude. Zergatik? Fidelizazio planak aipatu behar dira horri erantzuteko. Kotizazio publikoak mantendu egiten dira langileak beste enpresa batetara joan arren. Plan pribatuen kasuan, ez da horrela, eta interesatzen zaizkien langileak enpresari lotuta mantentzeko modu bat ere bada. Bestalde, arrazoi politiko-ideologikoak ere badira. Pentsio publikoak elkartasun kolektiborako elementu bat dira, eta pentsio plan pribatuek horrekin apurtzen dute, oso indibidualizatuak direlako.


Inbestidura saioa 2012 | EAJ 2012 urteko inbestidura saioan | EAEko Hauteskundeak | EITB\nEgibar: 'Bakerik ezin da eraiki indarkeria justifikatuz'\nEAJko bozeramaileak EH Bilduri honako hau esan dio: bakea ezin da eraiki memoriarekin, indarkeriak eta hilketak “justifikaziorik ez” dutela kontuan hartuta.\nIñigo Urkullu ostegun honetan izendatuko dute lehendakari\nEAJk iraganaren irakurketa kritikoa egiteko exijitu dio Laura Mintegiri\nJoseba Egibar Legebiltzarrean EAJren bozeramaileak esan duenez, bakea memoriaz eraiki behar da, indarkeriak eta hilketak, edonork eginda ere, “justifikaziorik ez” dutelako, ezta giza eskubideak urratzeak ere.\nEusko Legebiltzarreko inbestidura saioan emandako hitzaldian, Egibar batik bat EH Bilduri zuzendu da, eta honako hau esan dio: “Erantzuteko indarkeriaren testuinguruan ETA jartzeko matxinada nazionalean hasitako kontaketa ezin da egin”.\n“Memoriaz eraikitako bakea egin behar da, berriro gerta ez dadin”, nabarmendu du bozeramaile nazionalista. Halaber, ezker abertzaleak “saihestu ezin duen erantzukizun politikoa” duela gaineratu du.\nEgibarrek gutxiengoan gobernatzeko EAJren erabakia justifikatu du, eta beste aukerarik ez dela azpimarratu du, oposizioa “blokeatuta geratu” delako, hauteskundeetako emaitzen ostean. Akordioak bilatzeko beharra ere nabarmendu du.\nPatxi Lopez jarduneko lehendakariari bere gobernuak PPren eskutik "hautestontzien aurka" egitea leporatu dio Egibarrek; EAJrekin lehengo legealdian akordiorik ez bilatzea ere gaitzetsi egin du, aurrekontuetarako aurkeztutako mila proposamenetatik bat bera ere onartu ez zutelako.\nHalaber, Lopezen Gobernua kritikatu du, zorra biderkatu egin duen herrialdea uzteagatik, ohiko gastuak handituta, eta 70.000 langabe gehiagorekin.\nEAJko bozeramaileak ez du Urkullu hautagaiari buruz hitz egin, eta kartzela-politika aldatzearen alde egin du, ETAk jarduera armatua behin betiko uztea ez delako “garrantzi gutxiko gaia”. Halaber, gizarteratzearen kontzeptua gehitzea ere beharrezkoa dela azaldu du.\nJoseba Egibar Legebiltzarrean EAJren bozeramaileak esan duenez, bakea memoriaz eraiki behar da, indarkeriak eta hilketak, edonork eginda ere, “justifikaziorik ez” dutelako, ezta giza eskubideak urratzeak ere. Eusko Legebiltzarreko inbestidura saioan emandako hitzaldian, Egibar batik bat EH Bilduri zuzendu da, eta honako hau esan dio: “Erantzuteko indarkeriaren testuinguruan ETA jartzeko matxinada nazionalean hasitako kontaketa ezin da egin”. “Memoriaz eraikitako bakea egin behar da, berriro gerta ez dadin”, nabarmendu du bozeramaile nazionalista. Halaber, ezker abertzaleak “saihestu ezin duen erantzukizun politikoa” duela gaineratu du. Egibarrek gutxiengoan gobernatzeko EAJren erabakia justifikatu du, eta beste aukerarik ez dela azpimarratu du, oposizioa “blokeatuta geratu” delako, hauteskundeetako emaitzen ostean. Akordioak bilatzeko beharra ere nabarmendu du.Patxi Lopez jarduneko lehendakariari bere gobernuak PPren eskutik "hautestontzien aurka" egitea leporatu dio Egibarrek; EAJrekin lehengo legealdian akordiorik ez bilatzea ere gaitzetsi egin du, aurrekontuetarako aurkeztutako mila proposamenetatik bat bera ere onartu ez zutelako.Halaber, Lopezen Gobernua kritikatu du, zorra biderkatu egin duen herrialdea uzteagatik, ohiko gastuak handituta, eta 70.000 langabe gehiagorekin. EAJko bozeramaileak ez du Urkullu hautagaiari buruz hitz egin, eta kartzela-politika aldatzearen alde egin du, ETAk jarduera armatua behin betiko uztea ez delako “garrantzi gutxiko gaia”. Halaber, gizarteratzearen kontzeptua gehitzea ere beharrezkoa dela azaldu du.


Josefina Campos OrduÃ±aZaldi Ero\nGarai zaila bizi izan duzula esan didazu ezer baino lehen. Heriotza asko pilatu zaizkizula etxean oso denbora gutxian, fedeak lagundu dizula.\nZer izan zen 1978an, egunkarian Marcillako berri hura irakurtzean? “Gerra garaian fusilatutako 38 pertsonari omenaldia”, zioen albisteak.\nOrain ez dut egunkaririk hartzen, baina orduan bai. Iluntzean irakurtzeko ohitura nuen. Marcillakoa irakurri eta “zer da hau, ordea?”, hamar aldiz irakurriko nuen. Ohera sartu eta, jakina, loa ezin menderaturik. Marcillan egin zutena egin nahi izan nuen nik Azkoienen. Egin ere bai. Batasun handia izan zen horren inguruan gure herrian. Pertsona bat izan zen, aita eta aitaginarreba fusilatuak zituenak, erantzun ziguna: “Ezagutu ere ez nituen egin!”. Eta ez zuen deusetan lagundu, ez diruz, ez bertzela. Bertze emakume batek ere uko egin zion gure lanari. Alarguna zen, bigarrenez ezkondua: aita, anaia, senarra –hirurak batera hil zituztenak– eta bertze anaia bat Ebron hil zutena. Lau zituen hilak! Bagenekien Carrascal inguruan lurperatuak zirela, baina bertzerik ez. Emakume hark ez zuen baimenik eman inor lurpetik ateratzeko. Erran zuen bazekiela non ziren lurperatuak, baina ez zigula erranen. “Zuk erraten ez badiguzu ere, lasai, aurkituko ditugu guk”, gure erantzuna. “Aurkitzen badituzue, utzi bat bertan”, erran zigun. “Zer? Ezta pentsatu ere. Zure baimenarekin edo gabe, berdin aterako ditugu guztiak. Hiru seme-alaba dituzu, eta zuk nahi ez baduzu ere, ziur naiz haiek denak ateratzea nahi dutela!”. Hondarreko, hileta egin zelarik, eskutitza izkiriatu nion, gordin: “Zure seme-alabek hildako haien odola daramate zainetan. Zure obligazioa da haiei berri ematea”. Eta jakinarazi zien, eta hiletara etorri ziren. Gainerakoan, Azkoienen ez da izan fusilatuak lurpetik ateratzearen kontra.


“Oholtzapetik” bertso ekimena, finalari begira - Nontzeberri\nHasiera/BERTSOTAN/“Oholtzapetik” bertso ekimena, finalari begira\nJoan den asteko ostiralean burutu zen Maeztun Oholtzapetik egitasmoaren laugarren hitzordua. Bertan, bertsolari txalotuena Xabi Igoa izan zen. Bera izan da finaleko taldea osatuko duen azken bertsolaria, hortaz, finaleko laukotea erabakita geratu da.\nArabako 16 bertsolari hartzen ari dira parte egitasmoan, lau saiotan banatuta. Ekimena berezia da, izan ere, bertaratzen diren entzuleek erabakitzen dute laukote bakoitzetik zein bertsolari pasako den Araiako azken saioan kantatzera, eta gainera, finalean ez da epailetzarik egongo, ez da irabazlerik izendatuko. Lehen saioa, ekainaren 19an izan zen, Izarrako herriko plazan, eta azkena, finala, uztailaren 17an izango da.\nHortaz, finaleko data horretan, uztailaren 17an, Araiako kaleko frontoian kantatuko duten bertsolariak Felipe Zelaieta, Peru Abarrategi, Xabi Igoa, eta Oihane Perea izango dira.\n"Badabilbo" izeneko topaketa, Joseba Tapiaren eta Koldo Izagirreren eskutik\nXXI. mendeko euskal kulturari begirada musikal berria


STARGIRL 2. DENBORALDIA KALERATZEKO DATA 2021EKO IRAILERAKO IRAGARRIKO DA - TELEBISTA SAIOAK\nStargirl 2. denboraldia kaleratzeko data 2021eko irailerako iragarriko da\nDC komiki munduko pertsonaia bat, Stargirl, bidean da ikusleei bere boterea erakusteko\nDC komiki munduko pertsonaia bat, Stargirl, bidean da ikusleei bere indarra erakusteko bigarren denboraldian. Geoff Johnsek Stargirl seriea sortu du. Hala ere, serie hau Courtney Whitmore, DC superheroi batean oinarrituta dago. Geoff Johnsek eta Lee Moderrek komiki original hau apuntatzen dute. Stargirl-en istorioa bere burua aurkitzeko bidean zegoela bere zalduneriaren berri izan zuen neska nerabe bati buruzkoa da. Stargirl-en lehen denboraldian kritika eta balorazio onak lortu ditu publikoaren eta kritikaren aldetik.\nHala ere, ikuskizunaren lehenengo zatiak kritiken ehuneko 91ko balorazioak lortu ditu. Horrekin batera, Rotten Tomatoes-en, zaleek ikuskizuna% 81 iritzi pozgarriekin baloratu dute.\nStargirl-en hurrengo bigarren denboraldiaren baieztapenaren data\nZurrumurru asko daude Stargirl-en bigarren denboraldiaren kaleratze datari buruz. Zaleak bigarren denboraldia 2021eko irailean etorriko dela suposatzen ari dira. Hala ere, Stargirl-en hurrengo denboraldiaren azken data ofiziala nahiko ofiziala 2021eko abuztuaren 10a da, asteartea. Denboraldi hau The CW-n emitituko da 20: 00etan. Ikuskizunaren arduradunek argi eta garbi iragarri dute bigarren denboraldian 13 atal osatuko direla.\nBigarren denboraldiko finalerdia 2021eko azaroaren 2an pantailara iritsiko den arren, iturrien arabera, atal berriak The CW webgunean eta dagokien aplikazioan ere izango dira 2021eko abuztuaren 10eko lehen hamabostaldian.\nStargirl-en Bigarren Denboraldiko Aktoreak\nLehenengo denboraldiko antzezleko kideak bigarren denboraldian agertuko dira bertsio berrian. Aktoreak honakoak dira: Brec Bassinger Stargirl AKA Courtney Whitmore, Anjelika Washington Beth Chapel AKA Doctor Mid-Nite, Yvette Monreal Yolanda Montez AKA Wildcat, Luke Wilson Pat Dugan AKA S.T.R.I.P.E. AKA Stripesy, Cameron Gellman Rick Tyler gisa AKA Rick Harris AKA Hourman.\nMeg DeLacy Cindy Burman, Hunter Sansone Cameron Mahkent, Trae Romano Mike Dugan, Amy Smart Barbara Whitmore, Sansone Cameron Mahkent eta Eric Goins Steven Sharpe AKA The Gambler ere hor dago datorren denboraldian. Hala ere, haiekin batera, ikusleek aurpegi freskoak ere ikusiko dituzte bigarren denboraldian. Aurpegi berriak Nick E. Tarabay dira Eclipso, Jonathan Cake The Shade eta Solomon Grundy.\nStargirl-en hurrengo bigarren denboraldiaren laburpena\nStargirl-en azken denboraldian Injustice Society-ren porrota ikusi dute behatzaileek. Denboraldiak Stargirlen laguntza eta indarra ere adierazten du, eta bere taldekideei helarazi die odds aurka borrokatzeko. Bigarren denboraldiaren trailerraren arabera, Tigresa eta Sportsmaster oraindik atxilotuta daudela eta giltzapean daudela adierazten da. Stargirl-en hurrengo denboraldiak aurpegi berri ugari ditu. Pertsonaia berri horiek zein oztopo sortuko dituzten eta Stargirl-ek nola gaindituko dituen ikusteko garaia da.\nStargirl-en bigarren denboraldiko trailerra\nStargirl-en bigarren denboraldiaren trailerrak sare sozialak kolpatu ditu. Trailerreko behatzaileak harrituta eta liluratuta daude bigarren denboraldian zer gertatuko den jakitean.\nZorionez, lehenengo denboraldian bezala, Stargirl-en bigarren denboraldian ere ikusleek eta eragozleek iritzi eta balorazio positiboak lortu zituzten. Hala ere, ia denbora da zaleek Stargirl-en bigarren denboraldia ikusteko telebista edo aplikazioa pizteko.\narte martzialen animea 2020\n2017ko film berriak estreinatuko ditu\npitufoak noiz ateratzen diren\nkakegurui 3. denboraldia zuzeneko ekintza\n2. denboraldiaren estreinaldiaren artean\nhasierako bezalako film onenak


Ikasturtea amaitu da, baina bideak aurrera jarraitzen du. Bizitzan etapa batzuk itxi eta beste batzuk irekitzen dira. Atzean lan handia uzten dut, baina etorkizun oparoa dut aurrean, gizarte berdinzaleago eta justuago bat lortzeko bidean nire hondar-alea jartzeko.\nGogo eta itxaropen handiz hasi nuen ikastaroa. Bizitza genero-ikuspegitik ikusten ikasi dut, eta orain injustizia eta desberdintasun jakin batzuekiko sentikorragoa naiz. Ikastaroak ikuspegi kritikoa eman dit zenbait gairen aurrean, eta lehen oharkabean pasatzen ziren xehetasun txikien garrantziaz jabetu naiz.\nEskerrak eman nahi dizkiot ikaskuntzan lagundu didan talde osoari egindako ekarpenengatik. Guztion artean gure ezagutza aberasten joan gara, eta eskola inklusiboa eta hezkidetzailea eraikitzeko kezka partekatu dugu.\nEskerrik asko, halaber, irakasle guztiei, gurekin partekatu dituzten materialengatik, gure zailtasunen zain egoteagatik eta behar izan dugun laguntza emateagatik, laburpenengatik, animatzeagatik eta ibilbide honetan gurekin egoteagatik.


Aldaketaren Gezurrak Nafarroan · GURELUR\nEstás en: Inicio » Euskara » Ingurune gaiztakeriak » Aldaketaren Gezurrak Nafarroan\nAldaketaren Gezurra Nafarroan\nIngurugiro kudeaketan ez da ezer aldatu\nGurelurko eguneroko gauzen jarraitzaleak zaretenek badakizue behin eta berriro salatu dugula oraingo Gobernua eusten duten taldeek -Geroa Baik, EH Bilduk, Ahal duguk eta Ezkerrak- aldaketaren gezurra erabili dutela gure botoa lortzeko. Argi utzi dugu gure salaketetan Ingurugiro Sailaren organigrama osoa mantentzearen zergatia ez genuela ulertzen eta beharrezkoa zela aldaketa ingurugiro nafarraren kudeaketa egokian lan egin nahi bazuten, langileeek beraiek Garapen Basatia eta Ingurugiro Saila deitzen baitzuten.\nOrain, Ingurugiro Saila hartu zutenetik hilabeteak pasa eta gero, argi eta garbi dago zergatik eutsi dituzten bere postuetan ezin okerragoak diren pertsonai hauek: azken urteotan nafar biodibertsitateak pairatu duen kaltearen erantzunkizuna duen kudeaketa egiten jarrai nahi dutelako. Pertsonai ezin hobeak aukeraru dituzte horretarako. Aurreko kudeatzaileekin ezberdintasuna oraingo Sailaren buruzagiek nafar gizarte iritzia engainatzen saiatzen direla da, elkarrizketaren alde, kontserbazioaren alde eta ingurugiroa babesten duten legeen alde daudela esanez, horretarako bere komunikabide ezaguna eta bahituak dituzten beste batzuk erabiltzen dituzte. Publizitate instituzionala duen indarra halakoa da!\nNafarren bozkek kudeatzaile txar hauek erantzunkizuna duten bere karguetatik botatzen dituztenean, photocallekoak bezala ezagutuko ditugu. Saila hau aurreko Ingurugiro Sailak gainditzen ditu horrelako ahaleginetan, publierreportaienetan. Publierreportaiak egitea ez da bidezkoa herritarrei ingurugiroagatik egiten ari dena beharrezkoa eta ona dela esateko gezurra bada, nafar naturaren egiten ari den kudeaketa kaltegarria bada, manipulazio hutsa baizik bada jasaten duguna.\nIngurugiro Sailan gertatzen ari denaren ardura kargu horiek onartu dituztenarena da, Gobernuak agintzen diena egiteagatik eta Gobernua eusten duten gainontzeko taldeek ere bere erantzunkizuna dute -EH Bilduk, Ahal duguk eta Ezkerrak- zeren eta gertatzen ari dena ezagutu arren ixiltzen dira eta aldaketaren alde ilusioz bozka zutenak traizionatzea uzten dute. Lotsa apur bat ere geldizen bazaie nafar ingurugiroarekin gertatzen ari denaren arduradunei, berehala dimititu behar dute.


Iraia Iturregi elkarrizketatu dugu, emakumezkoen Athletic Club taldearen entrenatzailea | Euskaltel Blog\nIraia Iturregi elkarrizketatu dugu, emakumezkoen Athletic Club taldearen entrenatzailea\nEuskaltelen, berdintasunean sinesten dugu, eta praktikan jartzen dugu egiten ditugun gauza guztietan. Konpromiso horren erakusgarri da emakumeen kirolari ematen diogun babesa; izan ere, emakumezkoen Athletic, Reala eta Eibar taldeak babesten ditugu. Athleticeko nesken entrenatzaile Iraia Iturregirekin hitz egin dugu Emakumearen Egunean.\nBorrokalaria da Iraia. 15 urte eman zituen futboleko elitean, eta lehenengo emakumezko jokalaria izan zen Athleticen 100 partida jokatzen; guztira 400 partidatan jokatu, eta 64 gol egin zituen. Zuri-gorrien eskumendeko taldea entrenatu zuen bi denboraldiz, eta, gaur egun, emakumezkoen lehenengo taldearen entrenatzailea da.\nEmakumezkoen futbolaren bilakaerari, etorkizuneko erronkei eta futbolean publikorik gabe aritzeari buruz hitz egin digu. Izar bat da!!\nGorakada handia izan du azken urteotan, baina oraindik lan handia dago egiteko; bistakoa da. 2002an emakumezkoen futboleko 10.000 lizentzia zeuden Espainian, eta, orain, 70.000tik gora. Gaur egun, gizartean ohikoagoa da neskato batek futbolean jokatzea. Adeccoren “Nagusia zarenean zer izan nahi duzu” inkestaren arabera, futbolari izatea lehenengo aldiz geratu da genero femeninoak gehien desio dituen bost lanbideen artean.\nGaur egun, gizartean ohikoagoa da neskato batek futbolean jokatzea.\nIberdrola Ligako (1. maila) mailari dagokionez, Europako ligarik onenetara gerturatzen ari gara. Jokalariek baldintza hobeak dituzte, eta askoz profesionalizatuago dago guztia. Lan-kondizio hobeak, baliabide material eta giza baliabide gehiago, eta exijentzia handiagoa alderdi guztietan. Eta, gainera, mota guztietako jokalari atzerritarrak etorri dira: mundu mailan punta-puntakoak direnak, talentu gutxiagokoak baina fisikoki izugarriak…\nDuela justu urtebete, 2020ko otsailean, emakumezkoen futboleko hitzarmen historiko bat sinatu zen. Asko falta da emakumeen eta gizonen eskubideak parekatzeko?\nBai. Hitzarmena lehenengo harria da, baina oinarri on bat eraiki behar da, sendoa. Orain, telebisten blokeoaren arazoa daukagu. Ez da lortzen akordiorik Federazioaren eta Ligako Kluben Elkartearen artean. Pena bat da; lehiaketako partida guztiak telebistan eman ahalko ziratekeen, eta horrek oihartzun handia izango luke sozialki: babesleek emakumezkoen futbolean inbertitzeko interes handiagoa izango lukete, klubek diru gehiago izango lukete, jokalariek baldintza hobeak, exijentzia handiagoa, ikuskizun handiagoa… azken finean, interes handiagoa. Gurpil zoroa; baina…\nEmakumezkoen taldeetan oraindik emakumezko entrenatzaile gutxi daude. Zure ustez, asko falta da kirolean berdintasuna lortzeko?\nBerdintasuna ez da emakumezkoen taldeetan emakumezko entrenatzaileak izatea. Berdintasuna da talde bateko buruzagiek posturako pertsona egokiena iruditzen zaiena kontratatzea; berdin dio gizonezkoa edo emakumezkoa den. Aukera-berdintasuna pertsona baten gaitasunen arabera, generoa kontuan hartu gabe. Ez dago gizonezkoen edo emakumezkoen futboleko entrenatzaile txarrik (gizonezkoa nahiz emakumezkoa izan). Zuzendu behar duten taldearen ezaugarrietara egokitzen diren futboleko entrenatzaile onak daude.\nBerdintasuna da talde bateko buruzagiek posturako pertsona egokiena iruditzen zaiena kontratatzea; berdin dio gizonezkoa edo emakumezkoa den.\nIritsiko da emakumezkoren bat talde maskulino baten entrenatzaile izatera?\nDenbora-kontua dela uste dut. Gero eta emakumezko entrenatzaile gehiago daude, gero eta prestatuagoak. Baina hesi sendo bat bota behar da lehenengo, kultura-kontuengatik. Harrigarria da gaur egun oraindik ez izatea emakume bakar bat ere gizonezkoen 1. edo 2. mailako taldeetako staff teknikoan. Fisio, mediku, psikologo eta nutrizionista bakar batzuk badaude, baina zelaiko teknikaririk (2. entrenatzailea, prestatzaile fisikoa, atezainen entrenatzailea, analista…) ez. Baina tira, ziur nago iritsiko dela garaia.\nAurtengo martxoaren 8an, Emakumearen Nazioarteko Eguna NBEren lelo honekin ospatuko da: “Emakume liderrak: COVID-19aren munduan etorkizun berdinzale baten alde”. Uste duzu emakumeek alderdi sozioekonomikoetan eta kiroletan partaidetza oso bat izateko prozesua geldiaraz dezakeela pandemia honek?\nBerez bai, uste dut eragin diezagukeela; baina ez zait gustatzen gaiari buruz behar adina jakin gabe edo daturik izan gabe baieztapenak egitea. Seguru gaiaren inguruan ikertzen ari direla.\nOso ibilbide bizkorra izan duzu entrenatzaile-lanetan. Nola bizi duzu bigarren mailatik lehenengora hain azkar igarotzea?\nEgia esan, mailaz maila joan naiz, baina 1. taldean entrenatzeko aukera uste baino lehenago iritsi zait. Kimuen, haurren eta kadeteen kategorietako teknifikazio-taldeak entrenatzen hasi nintzen 2010ean. Lehenengo taldeko jokalari izatearekin bateratzen nuen. Kirol-ibilbidean zehar, gaiaren inguruko ikasketak egin, eta Jarduera Fisikoaren eta Kirolaren Zientzietako lizentziatura, COEko Goi Errendimenduko masterra, Hezkuntzako masterra eta entrenatzaile tituluak atera nituen.\n2017an, jokalari izateari utzi, eta eskumendeko taldeko eta haurren taldeko prestatzaile fisikoaren lanetan hasi nintzen. 2018an, 1. taldeko eta talde kadeteko staff teknikoan sartu nintzen. 2019an, eskumendeko taldeko entrenatzailea izatea eskaini zidaten. Bizitzan izan dudan esperientzia aberasgarrienetako bat izan da. Gozatzen ari nintzen taldearekin. Garai hartan Villacampa kargutik kendu zuten, eta haren tokia hartzeko eskatu zidaten. Beharbada ez da izango nire ametsetako egoera, baina, askotan, ez dago une perfekturik. Hala ere, fedea dut nire talde teknikoan eta jokalariengan, eta egoera honetatik aterako garelakoan nago.\nNola aldatzen da ikuspegia berdegunetik kanpo?\nOso nekatuta bukatu nuen jokalari gisa, bai fisikoki, bai mentalki. 15 urtez elitean egotea, urtero tituluak irabazteko borrokatzen zen talde batean, presio handia da egunerokotasunean; liluragarria bezain estresagarria da. Halako batean entrenamenduez eta lehiaketaz gozatzeari utzi nion, nahiz eta ordura arte biez gozatu.\nBeraz, 2016ko denboraldi-aurrean, klubari esan nion nire azken urtea izango zela. Uste dut une egokia aukeratu nuela. Argi nuen futbolari-ibilbidea bukatu nahi nuela, baina futbolarekiko grina sentitzen nuen artean. Ez nekien oso ondo zer-nolakoa izango ote zen jokalari izatetik teknikari izatera pasatzea, eta espero nuena baino askoz hobeto joan zen. Berriro ere futbolaz gozatzen hasi nintzen.\nArgi nuen futbolari-ibilbidea bukatu nahi nuela, baina futbolarekiko grina sentitzen nuen artean.\nGauzak desberdin ikusten dira beste aldetik. Jokalari izan izanaren alderdi positiboa da badakidala jokalariak une askotan zer pentsatzen eta sentitzen ari diren. Alderdi negatiboa, berriz, jokalaria zarenean zure interesen arabera ikusten dituzula gauzak. Beraz, entrenatzailearen erabakiek beti dituzte kontrako iritziak. Entrenatzailea zarenean, 3-0 irabazi arren eta taldeak ondo jokatu badu ere, aulkian edo deitu gabe utzi dituzun jokalariekin pentsatzen joaten zara etxera. Askoz gehiago pentsatzen duzu besteekin.\nNola ari zaizue eragiten koronabirusa?\nBeste guztiei bezala, pentsatzen dut. Ziurgabetasun-egoeran bizi gara. Aste baterako plangintza egin, eta, egun batetik bestera, talde-erdia konfinatuta. Planifikatutakoa aldatu, eta berriro hasi behar da. Horren eragina ez da hurrengo 10 egunetarako bakarrik. Hurrengo asteetan ere eragiten du, itzultzean 5 partida izan ditzakezulako bi astean. Etxean egon behar izateak batzuei gehiago eragiten die beste batzuei baino; lesionatzeko arriskua handiagoa da… Egoera baldintzatzaile asko daude, eta batzuk ez daude norberaren esku.\nNolakoa da publikorik gabe jokatzea?\nGatzik gabeko ogia jatea bezalakoa iruditzen zait niri. Beti esaten dut irabazi ditugun ligetako oroitzapenik onenak ez direla tituluak, baizik eta gure jendearekin bizi izan ditugun uneak. Noski, nahiago dut publikorik gabe jokatzea ez jokatzea baino. Baina ez da gauza bera, inondik ere. Gainera, gure zaleak leialak dira, sakatu egiten digute, estutu, une latzetan behar duguna ematen digute… egia esan, falta handia sentitzen da. Beste futbol-mota bat da.\nLehen eskumendeko taldea entrenatzen zenuen. Nola ikusten duzu harrobia? Zer-nolako garrantzia du?\nTalentu eta anbizio handiko jokalari-talde bat entrenatu dut. Aurreko denboraldian, iragarpen guztien aurka, Reto Iberdrola txapelketako (2. maila) txapeldunak izan ginen, batez beste 18,8 urteko talde batekin, Eibar, Osasuna, Alavés, Oviedo, Zaragoza… eta pareko lehen taldeen aurka eta Bartzelonako eta Atletico Madrileko eskumendeko taldeen aurka. Optimista naiz etorkizunera begira. Lan ona egiten ari dira oinarrian, bai Lezaman, bai hitzartutako klubetan. Eta, gure filosofiarekin, argi dago funtsezko lana dela.\nZer behar du taldeak? Motibazioa falta zen?\nJokalariek bere buruarengan sinestea eta aurrerapauso bat ematea. Hori behar du taldeak. Bizitzako egoera batzuek blokeatuta uzten gaituzte. Baina ezin dugu geldirik geratu. Lehenik eta behin, kontziente izan behar dugu, eta taldearen eta jokalari bakoitzaren errealitatea onartu, gustatu nahiz ez gustatu. Ezin dugu errealitatea ukatu, eta Athletic izateagatik eta ditugun jokalariengatik bakarrik partidak irabaziko ditugula pentsatu. Denborak ez du ezer konpontzen. Ardurak hartu behar dira, beldurrak garaitu, arriskuak hartu eta taldearengan eta eguneroko lanean sinetsi, espero ez ditugun emaitzak ditugunean ere. Beti esaten diet: “gehiago ezin duzuela uste duzuenean, beste ahalegin bat gehiago”.\nBeti esaten diet: ‘gehiago ezin duzuela uste duzuenean, beste ahalegin bat gehiago.\nZer helburu duzu denboraldi honetarako?\nLehenik eta behin, jaitsiera-postuetatik aldentzea, 3 puntura baititugu. Hala, “lasaiago” egingo genuke lan, eta jokalariek konfiantza hartuko lukete. Baina argi dago horretarako orain arte baino hobeto lehiatu behar dugula. Beraz, une honetan, helburuak epe oso laburrekoak dira. Zuzeneko aurkarien aurka ditugun hurrengo 3-4 partidak irabazteko ongi entrenatu eta lehiatu, eta arrisku-eremutik atera. Hortik aurrera, ikusiko dugu zer helburu ezarri.\nEskerrik asko, Iraia, berriketaldi honengatik. Arrakasta asko eta asko izan ditzazuela denboraldi honetan.


EDE Fundazioaren Informazio, Dokumentazio eta Azterketa Sozialen arloak ibilbide zabala du informazioaren eta dokumentazioaren kudeaketan, eta baita azterketa sozialen diseinu eta inplementazioan ere.\n25 urte baino gehiago darama lanean eta esperientzia zabala metatu du zerbitzuak eskainiz eta proiektu ugaritan parte hartuz.\nEDE Fundazioaren Informazio, Dokumentazio eta Azterketa Sozialen arloa gizartegintza arloan espezializatuta dago.\nPolitika eta gizarte ekintza: politika eta zerbitzu sozialak, esku-hartze eremuak (emakumea, minusbaliotasuna, inmigrazioa, haurrak eta gazteak, hirugarren adina...), gizarte-esklusioa eta inklusioa, etab.\nHezkuntza esku-hartzea: hezkuntza-sistema, irakas-baliabideak, ekintza soziokomunitarioa, Astialdi hezigarria, eskultismoa, hezkuntza ez formala, etab.\nEkintza pastorala: hainbat gairen inguruko materialen eta baliabideen bilketa eta hedapena (fedearen pedagogiari buruzko dokumentazioa, hezkuntza erlijiosoari buruzkoa, etab).\nInformazioa eta dokumentazio espezializatua lortzea erraztuko duten produktu eta zerbitzuak garatu.\nAurrerapena eta ikerketa sustatu, indibidualki edo sareen bidez, gizartegintza arloko gaietan.\nInformazioa eta dokumentazioa kudeatzeko barne- eta kanpo-prozesuen hobekuntzan erakundeei lagundu.\nAzterketak, analisiak eta hausnarketa prozesu aplikatuak sustatu, gizartegintza arloan.\nGizartegintza arloan lan egiten duten pertsona eta erakundeak, publikoak eta hirugarren sektorekoak dira (arreta berezia eskaintzen zaie irabazi asmorik gabeko erakundeei: elkarteak, fundazioak, gizarte-ekimeneko kooperatibak...):\nInformazio eta Dokumentazio Zentroko dokumentu-baliabideak kontsultatzeko interesa duten pertsona eta erakundeak.\nBeren informazio eta dokumentazio zerbitzuak sortzeko, plangintza egiteko eta kudeatzeko interesa duten erakundeak, bereziki hirugarren sektorekoak.\nGizartegintza arloan azterketak, analisiak, eta hausnarketa prozesuak, -aplikatuak- egin behar dituzten administrazio publikoak eta hirugarren sektoreko erakundeak.\nInformazio, Dokumentazio eta Azterketa Sozialen Arloa EDE Fundazioaren egoitzan dago.\nPosta elektronikoa: documentacion@fundacionede.org


Free chat Brent. Ausazko arrotz doan txateatu berehala Brent tik.\nFree chat Brent\nOngi etorri Chatroulette BrentEdozein lekutan, munduko pertsona aleatory bat konektatzeko. Chatroulette Brent dezakezu honako aukeren artean aukeratu:- Guztiak pertsona mota Brent doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nBrent hirien zerrenda:


Gernika-Lumoko Udala - Alkatea Merkatu Plazan izan da, lehenengo sektorearekin bat egiteko\nAlkatea Merkatu Plazan izan da, lehenengo sektorearekin bat egiteko\nJose Maria Gorroño Gernika-Lumoko Alkateak eta Iñaki Gorroño Eria eta Azoka arloko zinegotziak, bisitatu dute Merkatu plazako ohiko asteleheneko azoka, lehenengo sektorearein bat egiteko. Biek egin dute ibilaldia saltokietatik, ekoizleei agur egin, erosketak egin eta euren egoeraz arduratzeko.\nInstalazioetatik egindako bisita horretan Alkateari hurbildu zitzaizkion biztanleak eta lehenengo sektore horretako bezero batzuk, nekazari produktu horien merkaturatzeko leku horren egokitasuna goraipatzeko.\nAzpimarratu behar da Gernika-Lumoko merkatu plaza dugula Euskadiko garrantzitsuena neurri aldetik, erakuslekurako 5.000 metro karratu dituelako, eta baita kokalekuagatik, hiriaren erdian egonda 368 saltoki dituelako; hauetatik 288 dira goi mailako ortuarietarako, ogirako eta eskulanetarako.\nGorroñok esan duenez, “merkatura hurbiltzen dira milaka pertsona, batik bat Busturialdetik, Lea-Artibaitik, Mungialdetik eta Arratiatik etorriak”. Gogorarazi egin zuen “salmentarako gunea izateaz gain, bisitarien arteko giza harremanak sendotzeko gunea ere badela”. Azpimarratu egin zuen “altxorra dugun plaza hau mantendu eta indartzea” garrantzitsua dela.


Hainbat ahultasun Phoenix Contact-en TC Router eta TC Cloud Client-en | BCSC - Zibersegurtasun Euskal Zentroa\nHainbat ahultasun Phoenix Contact-en TC Router eta TC Cloud Client-en\nArgitalpen data: 2020/03/06\nTC ROUTER 3002T-4G, 2.05.3 bertsioaren berdinak edo lehenagokoak direnak;\nTC ROUTER 2002T-3G, 2.05.3 bertsioaren berdinak edo lehenagokoak direnak;\nTC ROUTER 3002T-4G VZW, 2.05.3 bertsioaren berdinak edo lehenagokoak direnak;\nTC ROUTER 3002T-4G ATT, 2.05.3 bertsioaren berdinak edo lehenagokoak direnak.\nTC CLOUD CLIENT 1002-4G, 2.03.17 bertsioaren berdinak edo lehenagokoak direnak;\nTC CLOUD CLIENT 1002-4G VZW, 2.03.17 bertsioaren berdinak edo lehenagokoak direnak;\nTC CLOUD CLIENT 1002-4G ATT, 2.03.17 bertsioaren berdinak edo lehenagokoak direnak;\nTC CLOUD CLIENT 1002-TXTX, 1.03.17 bertsioaren berdinak edo lehenagokoak direnak.\nSEC Consult Vulnerability Lab-eko Thomas Weber-ek hainbat eratako ahultasunak aurkitu ditu: komandoen injekzioa, sarrerako fitxategi izenen baliozkotze falta eta hardwarean ziurtagiri finkoaren erabilpena. Horiek baliatuz erasotzaile batek urruneko kodea exekuta lezake, fitxategi arbitrarioak idatzi, komandoak injektatu eta informazio sentikorra hedatu.\nBusyBox 1.27.2-en shell-eko autobete funtzioak, direktorio batean fitxategi izenen zerrenda bat lortzeko erabiltzen dena, ez ditu kontrolatzen fitxategi izenak, eta ondorioz terminalean edozein ihes sekuentzia exekuta daiteke. Ahultasun horretarako CVE-2017-16544 identifikatzailea erabili da.\nWeb interfazean eskuragarri dagoen CGI programa batera POST eskaera bat bidaliz, erasotzaile batek komandoak injekta litzake. Ahultasun horretarako CVE-2020-9436 identifikatzailea erabili da.\nGailuak ziurtagiri finkoak ditu firmwarean, web zerbitzua exekutatzeko erabiltzen direnak. Hori baliatuz identitatea ordeztu liteke, man-in-the-middle erako erasoak egin edo erasoen deszifratze pasiboa, baldin eta ziurtagiri orokorra ez bada ordezkatzen ziurtagiri berezi batekin instalazioaren unean. Ahultasun horretarako CVE-2020-9435 identifikatzailea erabili da.


Urtarrilaren 30ean hondakinen bilketan gertatutakoaz oharra kaleratu du Zestoako Udalak - Urola Kostako Hitza : Urola Kostako Hitza\nUrtarrilaren 30ean hondakinen bilketan gertatutakoaz oharra kaleratu du Zestoako Udalak\nZestoan hondakinak jasotzeko ardura Urola Erdiko Mankomunitateak du. Horko langileek urtarrilaren 30erako greba deialdiarekin bat egin zuten, baina ez zuten ohartarazi Zestoako Udala. Kuborik jarri ez bazen ere, hainbat herritarrek hondakinak atera zituzten. Gertaera horrek sortutako eragozpenengatik barkamena eskatu du udalak. Horrez gain, asteburuan Zestoan, Iraetan eta Arroa Behean ontzi arinak jasoko dituztela adierazi du erakundeak.\nZestoako hondakinak biltzeko ardura eta eginkizuna Urola Erdiko Mankomunitatearena da. Horko langileek urtarrilaren 30erako greba deialdiarekin bat egin zuten, baina erabakiaren berri ez zioten eman Zestoako Udalari: “Udalak ez zuen jaso erabaki horren berri, eta ondorioz, ez zitzaien jakinarazi herritarrei hondakinak jasotzeko zerbitzua bertan behera geldituko zela egun horretan. Kuborik jarri ez bazen ere, herritar askok hondakinak kalean utzi zituzten”.\nZestoako Udalak adierazi du Urola Erdiko Mankomunitateari bere kexa adierazi diola. Bestetik, udalak gogorarazi du, hondakinen bilguneetan kuboak jarri arte ezin dela hondakinik utzi.\nUrtarrilaren 30eko gertaera horrek sortutako eragozpenengatik barkamena eskatu du udalak.\nBestalde, asteburuan Zestoan, Iraetan eta Arroa Behean ontzi arinak jasoko dituztela adierazi du erakundeak. “Greba orokorra dela-eta ostegunean jaso ez ziren ontzi arinak asteburuan uzteko aukera izango da. Horretako, Zestoako, Iraetako eta Arroa Beheko hainbat gunetan edukiontziak jarriko dira”.\nAsteburuan ontzi arinak biltzeko jarriko dituzten edukiontzien guneak:


Bizilagunen elkarteko presidenteak partaidetza-koutaren zatirik handiena dauka | Revista\n: Bizilagunen elkarteko presidenteak partaidetza-koutaren zatirik handiena dauka\nLau etxebizitzako eraikin batean bizi naiz. Horietako bakoitzak %20koa baino kuota txikiago du eta merkataritzarako lokal batek %20koa baino handixeagoa. Bi etxebizitza eta lokala jabe berarenak dira eta beraz, elkarteko partaidetzaren %60 inguru dauka bere esku; etxebizitzetako bat alokatuta du. Jabe hori, aldi berean bizilagunen elkarteko presidente dena, ez da eraikinean bizi. Urteak dira bizilagunen bilerarik egin ez dela eta presidenteak ez du ezer jakin nahi elkarteko arazoez; baina beste bi jabeok ezin dugu inolako erabakirik hartu, gutxiengoa izanik ezin baitugu bilerarako deirik ere egin. Hauxe da gure galdera: ba al dago inolako aukerarik legez egoera hau aldatzeko, Batzarra deituz, erabakiak hartuz edo beste moduren batean?\nJabetza Horizontaleko Legearen 13.7 artikuluak jasotzen du presidentea agintaldia amaitu aurretik ordezkatzeko aukera. Horretarako ezohiko batzarra deitu behar da, erabakia gehiengoz hartu eta presidente berria izendatu. Presidenteak bilera deitzeari uko egingo balio, jabeen laurdenak edo kuotaren %25 osatuko luketenek deitu ahal izango lukete batzarra. Eraikinean bizi zareten bi jabeok, kuotaren %40arekin baduzue bilerarako deia egiteko aukera. Ondorengo pausook jarraitu ahal izango zenituzkete: presidenteari, idatziz, bera kargurik gabe utzi eta berria izendatzeko batzarrerako deia egin dezala eskatu.\nEzezkoa esango balu, beste bion artean egin dezakezue deia eta eguneko gai zerrendan presidentearen kargugabetzea eta berriaren izendapena sartu. Idatziz deia egin (hartu izanaren egiaztagiriarekin eta Batzarra baino gutxienez sei egun lehenago) oraingo jabe-presidenteari (maizterrak hartutako zitazioak ere balio izango luke). Gai Zerrendan ez ahaztu batzarra lehen deialdian ordu jakin batean eta gutxienez ordu erdi beranduago bigarrenean deitzea, egun eta leku berean.\nBaliteke presidentea batzarrera azaldu eta adostasunik ez lortzea, kouten gehiengoa duenez, ezezkoa eman diezaioke eta bere kargugabetzeari eta beste norbait izendatzeari. Kasu horretan, beste bi bizilagunok epailearengana jo dezakezue ekitate-epai bidez; prozedura erraza da eta ez da abokaturik behar. Gogoan izan behar duzue jurisprudentziaren arabera, etxebizitza edo lokal bat baino gehiagoren jabeak boto bakarra duela gehiengo pertsonalak erabakitzerakoan, kuoten gehiengoa osatzerakoan bere jabetzen koutak batuz gero gehiengoa izan arren. Baliteke, besterik gabe, gaur egungo presidentea batzarrera ez joatea. Orduan, beste bi bizilagunok bigarren deialdian egin ahal izango zenukete batzarra eta kouten gehiengoa ordezkatzen duten bertaratuen gehiengoz erabakiak hartu. Horren ondoren, falta den jabeari erabakiak jakinarazi beharko litzaizkioke. Presidente berria duzuenean, eta etorkizunera begira urrats berberak eman ditzakezue: quoruma izan eta erabakiak gehiengoz hartzea ezinezko bada, ekitatez epaiketara joan; quorumik ez bada, bigarren deialdian hartu ahal izango dituzue erabakiak.


Uberan - Euskal Idazleen Elkartea - "Bidea eta zauria" antologiaren aurkezpena\nBalea Zuria argitaletxeak gaur plazara dakarren Bidea eta zauria. Sei poeta (2000-2019) poesia antologian sei euskal poetaren lanak topatuko ditugu: Peru Magdalena, Jon Benito, Hasier Larretxea, Ione Gorostarzu, Iñigo Astiz eta Beatriz Chivite.\nLiburu honen edizioaz Jon Kortazar eta Paloma-Rodriguez Miñambres arduratu dira. Hauxe da argitaletxeko arduradunek zabaldu duten azalpena:\n1980tik aurrera jaiotako sei poeten lanak biltzen ditu liburu honek: Peru Magdalena, Jon Benito, Hasier Larretxea, Ione Gorostarzu, Iñigo Astiz eta Beatriz Chivite. Aukeraketaz eta edizioaz EHUko Jon Kortazar eta Paloma Rodríguez-Miñambres irakasleak arduratu dira. Haien esanetan, bi bertute nabarmen ditu antologia honek: batetik, poeta gazteak eta gutxi aztertuak hautatzeko bidea eman die; bestetik, baita 2001etik aurrera euskal sistema literarioan poesiak egin duen ibilbidea aztertzekoa ere. Izenburuaren bi hitzek, Bidea eta zauria, idazketaren prozesua eta denboraren joanak eragindako samina dakarkigute gogora. Mundua ez baita beti orekatua. “Bizi beharrak nekea eman duelako, heriotza presente dagoelako bidean”. Gizatasunaren barrenetik idatzitako poesia da, liburuaren epilogoan Felipe Juaristik esaten digun bezala. “Idazleak ehiza-zakurra behar du izan, bere garaiko aztarnak eta lorratzak usnatu eta haiei segituz galbidean ez erortzeko”.


Gazte Sarea eta Hezitzaileen Sarea, helburuak gizarteratzeko. Noticias de Navarra\nGazte Sarea eta Hezitzaileen Sarea, helburuak gizarteratzeko\nParlamentariek ikasleekin konpartitu zituzten euren ohiko eserlekuak, saio berezi honetan. (IBAN AGUINAGA)\nElkartasunaren aldeko ALBOAN Gazte Sarearen xedea nerabeen gaitasunak indartzea da, gizarte globalaren barnean aktiboki parte hartu dezaten. Elkarrizketarako eta “globalki pentsatu, tokian jardun” printzipioa errealitate bihurtzeko espazio bat da;justuagoa, solidarioagoa eta iraunkorragoa den mundurako gizarte-eraldaketarako bidean.\nEDUKALBOAN Sarea, aldiz, gizarte bidezko, inklusibo eta zuzenagoa eraikitzeko konpromisoa duten hezitzaileen plataforma da. Arreta berezia ematen dio hezkuntza gure munduko desberdintasun handiak aldatzeko bitarteko gisa sustatzeari.


Sublime Text testu editorean lehen pausua\nPlataforma guztientzako (Linux, Mac OS, Windows) eskuragarri dagoen ospe handiko testu editorea da Sublime test. Instalatu berri dut eta bistakoa da ez dela testu editore arrunta.\nPlugin ezberdinekin pertsonalizatzeko aukera dago, eta komandoen bitartez dana kudeatu daiteke. Horretarako, kontsola bat dauka (View -> Show Console). Noski, komando guztiak ikastea ezinezkoa litzake, horregatik Command Palette izeneko tresna dugu.\nCtrl + Shift + P zanpatuz (Tools -> Command Palette), komandoen lista bat zabalduko da. Lista indexatua dagoenez, komandoaren izena idazten dugun einean, komandoak filtratzen dijoaz. Honela modu oso erraz batean iristen gara nahi dugun komandoa exekutatzea.\nPlugin askoren artean bizitza erraztuko digun bat Package Control da. Honekin, bestelako plugin eta paketeen kudeaketa egingo dugu. Instalazioak eta desinstalazioak modu bisual eta azkar batean egiteko aukera eskeintzen bait du. Package Control-en instalazioa kontsolaren bitartez egiten da. Kode lerro hau itsatsi eta Sublime berrabiarazi beharko da.\nCtrl + Shift + P zanpatuz eta Package Control idatziz (Sublime Text -> Preferences -> Package Control) Package Control-ek eskeintzen dituen komando guztiak ikusiko ditugu.\nDefektuz theme ilun bat aktibatuta dago. Nik hau gorroto dut. Programatzerako garaian garbitasuna eskertzen dut, horregatik light moduan ezagunak diren estiloak nahiago ditut. Theme asko instalatzeko aukera dago. Nik Piatto instalatu dut.\nDefektuz Theme iluna Piatto theme


Urte berriaren miraria - - Alea.eus\nHaizea Galarraga 2016-01-18 10:06\nHelmugak, gainera, betikoak: erretzeari utzi, kirolari eman, harreman galduak berreskuratu, maitasunaren paradisua ezagutu, lan eremuan mailaz igo, egungo gizarteak eskatzen eta behartzen duen itxura fisikoa lortu, orain arte ikasi ez duguna ikasten hasi… Ezer berririk ez kostaldean.\nEz dago zalantzarik horiek guztiak hobe beharrez egiten ditugula, fede on guztiarekin eta egi bihurtuko diren esperantzarekin. Ados. Halaber, oraindik ba al dago hori zinez gertatuko dela uste duenik? Ez da nire asmoa inor gogogabetzea, baina bada ordua konturatzeko ezin ditugula geroan oinarritu gure nahiak, eta are gutxiago urte berriaren mirarian. Ohituta gaude, zoritxarrez, gure bizitza errotik aldatuko duten erabakiak gugandik kanpo uzten, beti bihar eta beti beste baten erantzukizunpean. Gaur eta guk geuk, hori besterik ez dugu behar gure zoriaren itzulbidea eragiteko.\nFinean, egutegian urtea aldatzeak ez du gure egunerokotasuna eta etorkizun hurbila aldatuko, eta sinpletasun horretaz ohartzea soilik, bada aurrerapauso handia. Hori ulertzen dugun momentuan bakarrik izango gara gai gure bidean dauden harriak lore bilakatzeko, atsegin ez ditugunak aldatzen saiatzeko, gozatutakoak errepikatzeko, isildutakoak esateko edota ordura arte egin gabekoei ekiteko.\nUrte berriaren mirariaren zain zaudetenoi: ez ezazue patuaren esku utzi zuen ardurapean dagoen hori.


Sakabanaketarekin amaitzeko eta bestelako espetxe politika eskatu ditu Nafarroako Parlamentuak - euskalerriairratia.eus\nSakabanaketarekin amaitzeko eta bestelako espetxe politika eskatu ditu Nafarroako Parlamentuak\nEuskalerria Irratia 2018-03-12 14:05\nArgazkia: Euskal presoen eskubideen aldeko manifestazioa, artxiboko irudi batean.\nGeroa Baik, EH Bilduk, Ahal Duguk, Ezkerrak, eta PSNk eman dute dispertsioaren amaitzeko botoa; kontra azaldu dira UPN eta PP.\nDispertsioaren kontra azaldu da Nafarroako Parlamentua, Xabier Rey euskal preso politikoa kartzelan, bere familiarengandik mila kilometrotara, hil eta gero.\nSakabanaketa amaitu eta kartzela politika berria behar dela babestu dute laukoa osatzen duten lau alderdiek -alegia, Geroa Baik, EH Bilduk, Ahal Duguk eta Ezkerrak- eta PSNk. Azken honek, ordea, ez du esan ados ez dagoenik espetxe politikarekin bere horretan, bai, aldiz, ETAk su etena iragarri zuenetik, bestelako baldintzak daudela dispertsioarekin amaitzeko: "Ulertzen dugu bere garaian dispertsioa ongi egon zela", esan du Maria Chivitek (PSN).\nPositiboki baloratu dute neurria laukoa osatzen duten guztiek. EH Bildu areago joan da eta adierazi egunen baten, alderdi guztiak egonen direla sakabanaketa politikaren kontra. Era berean, ohar bat egin du: Nafarroako Gobernuak Xabier Reyren sendiari doluminak azaldu ez dizkiolako kexu azaldu da.\nReyren sendiari doluminik ez\nGeroa Baik erantzun egin dio, eta esan, ez dela "ohikoa", "hildako nafar guztiengatik" dolua azaltzea familiari. Bestalde, sakabanaketa ardatz, ziurtatu du preso dauden pertsonek beren sendiarengandik "ahalik eta gertuen" egon behar dutela.\nAhal Duguri dagokionez, "estatuak gehiago lagundu" beharko lukeela eta dispertsioa "logika guztietatik at" dagoela azpimarratu du. Ezkerrak, dispertsioa salbuespen politika dela izan du gogoan.\nUPN eta PP, kontra\nKontra bozkatu dute UPNk eta PPk, eta ez diote sakabanaketaren gaiari heldu hitzartzeetan. Erregionalisten aburuz, inportanteena da "ongi etorririk" ez dadila egon eta talde armatua ez dadila "zuritu"; Ana Beltran PPko kideak uste du "benetako biktimei" eman behar zaiela arreta: "ETAk hildako poliziei, Hiperkorreko haurrei, Viceko koarteleko haurrei...".


Rafael García Santos, gastronomia kritikaria: "Ongi jateko asko ordaindu behar dela uste izatea ergelkeria da" | Aldizkaria | EROSKI CONSUMER\nRafael García Santos, gastronomia kritikaria: "Ongi jateko asko ordaindu behar dela uste izatea ergelkeria da"\nGastronomia kritikarien bizitzak goxoa ematen du: jatetxerik jatetxe, gutizia gozo-gozoak jan... Horrelako zerbait izan liteke?\nIzan liteke, bai. Bi lagun jatetxe batera joan eta bietako bat kritikari ezaguna bada eta bestea herritar normala, kritikariari aterako diote abakandorik onena, eta, gainera, besteari baino arreta gehixeago jarriko diote. Kritikaria beti har--tzen dute hobeto, baina haren iritzia ezin da oinarritu esperientzia pertsonaletan soilik. Kritikariak jakin behar du zein esperientzia eduki duen konfian-tzazko jendeak, eta jatetxe hori zein esparrutan kokatzen den, bai beste kritikari batzuen iritzia aintzat hartuta, bai herritar arrunten iritzia aintzat hartuta. Zer jaten ari den aztertu behar du baina baita inguruko jendea zer jaten ari den ere eta zer jende mota dagoen jatetxean. Bizitza-psikologo handi bat izan behar duzu, begi zorrotzekoa, eta ahalik eta gehien hurbildu behar duzu gero islatuko duzun errealitatera.\nEz, hori ergelkeria da. Baina jendeari gustatu egiten zaio egunero jaten ez duen hori, eta kabiarrarekin amets egin dezake, nahiz eta munduko kabiarrik txarrena izan, edo trufekin amets egin dezake eta kiloa 12.000 euro ordaindu... Gauza bakoitza zenbat ordaindu daitekeen jakin behar da, hori da argi jokatzea. Arrautza bat 20 euro ordaindu daiteke, munduko arrautzarik onena bada, eta angulak, izoztuak badira, 20 euro ere ez genituzke ordaindu behar. Herritarrak, ordea, harrotu egiten dira, eta mitologiak bere lana egiten du.\n"Gastronomiarekin, azken batean, futbolarekin bezala gertatzen da: mundu guztiak hitz egiten du partidari buruz, baina gutxi batzuek ulertzen dute"\nBide asko daude Erromara joateko, baina funtsezkoena zera da, egiten duzun hori gustatzea. Zenbait jendek idealizatu egiten dute gure lanbidea, eta iruditzen zaie pribilegio izugarria dela jatetxera joan eta askotan ordaindu beharrik ez izatea... Hori, ordea, ikuspegi mugatua da oso. Gastronomia kritikariaren eredu klasiko gainbehera doa. Etorkizunean, gastronomia kritika lotu-lotu egongo da kritikari-enpresaburuari; dirua erakarriko duten proiektuak abian jartzeko gai den neurrian egin ahal izango ditu bakoitzak bere kritikak aske eta autonomiaz, berari iruditzen zaion moduan.\nEz, zeren azkenean zuk zeuk erabakitzen baituzu zenbateraino nahi duzun garbi jokatu eta zenbateraino ez, eta hor, jakina, funtsezkoa da independente izatea. Arazorik handiena litzateke besteek erabakitzea zure ordez. Dirurik eduki ez eta jatetxe batera joaten bazara, eta gonbidatzen bazaituzte, mesede bat zor diozu sukaldariari; gastronomia kritikekin ez, baina gastronomia kronikarik gehienekin horixe gertatzen da. Norbaitek bere burua saltzen badu, hala nahi duelako izaten da. Dena dela, oso garbi eduki behar da gauza bat: independentzia ekonomikorik gabe, inork ez dauzka eskuak libre pentsatzen duen hori esateko. Gainera, sukaldariak oso boteretsuak dira, eta komunikabideetan eragin nahi izaten dute... baita gastronomia kritikari bat kalera bidaltzeko ere.\nPertsona bakoitzak analisi gaitasun bat du, bere kulturari, esperientziari, izaerari, pentsaerari... lotua.\nMichelin Gidari gastronomia arloko Biblia esaten zaio baina apostata omen zara...\nHoteletako harreragileek egindako gida dirudiela esan zuen sukaldari ospetsu batek. Baina hori garai batean zen, orain ezin da jakin zer den ere. Gastronomiaren kontzeptu akademiko frantsesaren alde egiten zuen lehen: Jauregi-jatetxeak, profesional askoren zerbitzuarekin, aurkezpen eta erakustaldi ikusgarriekin, Frantziako goi sukaldaritzaren kultura tradizionala zer izan den islatzen duen gastronomia bat... Baina nire ustez, hor ageri den luxuzko jatetxe eredu hori hilda dago munduan, ez da errentagarria. Gidak handikeria islatzen du eta Frantziaren kultur kolonialismoa. Bitxia da egun zer kontraesan dagoen: sukaldari guztiek onartzen dute Espainiako sukaldaritza munduko onena dela, baina Europako bestak baino nota apalagoak ditu. Norbaitek azaldu beharko dit hor zer gertatzen den.\n"Sukaldariek ongi ikasi dute gezurra esaten, eta elkarrekin oso ongi moldatzen direla esaten dutenean, gezurretan ari dira"\nAsko, eta denak tontortuta... Sukaldean horixe da osagairik ugariena.\nSanti Santamaría sukaldariaren adierazpenek erakutsi dute labanak beti zorroztuta edukitzen dituztela sukaldean... Elkarren artean nola moldatzen dira sukaldariak?\n"Jatetxe batean noiz ordaindu dudan azkenekoz? Joan den astean. Hementxe daukat ordainagiria"\nMunduko erreboilorik onena non saltzen duten baldin badakizu eta eros badezakezu, zer punttu eman behar diozun baldin badakizu, munduko oliorik onena erabiliko baduzu, ozpinik onena... zen-tzugabekeriaren bat egin behar duzu jaten duenak txarra dagoela esan dezan.\nGastronomia kritikariek ezin dute mundua salbatu. Estatuak saiatu behar luke lan hori egiten. Lehen jendeak etxean jaten zuen, ama aritzen zen sukaldean bere maitasun guztiarekin... orain haurrek haurtzaindegian jaten dute, eta janari industriala ematen diete, eta fakultatera joaten direnean... orduan ere berdin. Gauza batzuetan esan dezakegu gaur egun hobeto jaten dela, baina beste batzuetan okerrago jaten dugu. Fruta, adibidez, txarragoa da gaur egungoa, eta arraina ere orain dela 30 urtekoa baino txarragoa da, baina beste zenbait elikagai hobeak dira. Garai batean, gizen egotea osasuntsu egotea zen, oparotasunaren adierazle. Orain gizartea aldatu da: aberatsak daude argal eta pobreak gizen.


ALEBINAK TXUKUN TOLOSAN JOKATUTAKO LIGAKO BOSGARREN JARDUNALDIAN\nAlebinen taldeak, euren ligako bosgarren jardunaldia Tolosako Usabal kiroldegian izan zuen pasa den larunbatean. Bertan alebin kategorian, gure taldeko 16 haur izan ziren lehian.\nJardunaldi honetarako adin tarte honetako haurrek proba desberdinak izan zituzten. Gizonezkoetan, 100 metro bizkar estiloan eta 100 librean aritu ziren gureak eta errelebu gisa 4x100 metro lau estiloetan proba izan zuten. Emakumezkoetan aldiz, 100 libre, 200 tximeleta eta 200 bular probatatik bi egin beharra izan zuten, euren aukeran.\nEmaitzei dagokionez, aurrekoan bezela, gure igerilarietako asko aurrean izan ziren. 2005ean jaiotako mutilen 100 bizkar proban, Oier Mateos bigarren sailkatu zen eta Unai Barcina berriz hirugarren, Julen Azpiroz bosgarren izan zen eta Haritz Gomez berriz, zazpigarren.\n2007ko nesken 100 librean, Nahia Goenaga bigarren postuan sailkatu zen eta Ane Mateos laugarren. Miren Sarobe berriz zazpigarren izan zen. 2006koen arteko proba berean, Saioa Elola laugarren izan zen eta 2006ko nesken 200 bizkar proban Nerea Irazu bigarren sailkatu zen, June Lopez hirugarren eta Izaro Audikana laugarren.\nSaioko proba zailenean, 200 tximeletan, June Lopez hirugarren izan zen, Izaro Audikana laugarren, Nerea Irazu bosgarren eta Garazi Etxeberria berriz seigarren.\nTolosan jokatutako bosgarren jardunaldiarekin eta beste bi jardunaldiren faltan, badira zenbait jada Udako Gipuzkoako Txapelketarako zein Udako Euskal Herriko Txapelketarako gutxienekoak lortu dituzten alebinak.\nHorrela, Gipuzkoakorako sailakpena honakoek lortu dute jada: Nahia Goenagak, Nerea Irazuk, Izaro Audikanak, Garazi Etxeberriak, Saioa Elolak, June Lopez-ek, Iker Gorosteguik, Iker Gandiak, Jon Pelayo-k eta Unai Barcina-k. Euskal Herrikorako berriz, Nerea Irazu da oraingoz gutxienkoak dituen alebin bakarra (5 gutxieneko). Azken jardunaldi honetan, June Lopez 200 bizkar probako gutxienkotik ehuneko batzuetara baino ez da geratu. Zentzu horretan, gureek falta diren bi jardunaldiak ondo aprobetxatzen jakingo dutela ziur daukagu.


2004/02/13-20 A basque in Oxford Xabier Ezeizabarrena, Basque Visiting Fellow, St. Antony’s\nEnglish Michaelmas term, week 8 Brasenose Collegeko Unikornioa\nAzken egun hauetan Brasenose College deituriko college-arekin egin dut topo , oharkabean baina sorpresa atsegina izan dena. College honek historian zehar fama eta ospea izan badu, ez da bere jarduera intelektualagatik izan, beste askok ez bezala, baizik eta bertako errugbi talde eta kideen indarkeria eta zakarkeriagatik. Horrela, Oxford eta bertako gertakizunen inguruan sorturiko elezahar edota mito askoren abiapuntu suertatu da. Horien artean, bertakoek beti izango dute gogoan College-ari izena eman ohi zion kondaira, High Table-aren gainean dagoen helduleku edo kisketarena, hain justu. Helduleku honen ondoan sekulako unikornioa dago, edonor mutu uzteko moduko zakila ikaragarriarekin. Brasenose College, Radcliffe Square eta bertako kupulak osatzen duten sarea hiri honek duen altxorrenetariko bat da ,ordezkaezina neguko gau lainotsu horietan, unikornio mehatxari eta aldi berean beldurgarriaren pean izandako High Table baten ostean... Christ Church. Xabier Ezeizabarrena bere familiarekin. Hilary term, week 9 Arabiako Lawrencen oreina\nGalestarrekin izandako hartu-emanei esker "The Welsh One" edo Jesus College ezagutzeko aukera izan dut. Oxfordek betidanik harreman handia izan du Galesekin batez ere Oxforden kokapen estrategikoa dela medio, London eta Gales artean. Halaber, Galesek historian zehar industri krisialdi gogorra jasan duen bitartean ,Oxfordek kotxe industriarekin loturiko lanpostu ugari eskeini zizkien galestarrei eta horietako askoren semeek Jesus Collegen bukatu zuten ikasten. College hau ezaguna da baita ere Turl Street ahatzezinarekiko paralelo dagoen Exeter College-arekin duen lehiagatik.\nJesus Collegen Historia ikasle ibili zen Arabiako Lawrence, hemendik "Oxford-eko Lawrence" bezala ezagunagoa, 12 urte zituenetik hiriko iparraldean bizi izan zelarik. Lehenengo Mundu Gerra bukatu ostean Lawrencek "All Souls" Collegean 3 urtez lan egiteko kontratua sinatu zuen , baina urte bete soilik iraungo zuen bertan, izan ere laster gerraosteko negoziaketetan parte hartzaile zuzena bilakatu zen. Winston Churchillen laguntzaile zuzena izanik, Oxfordetik kanpo denboraldi luzeak igaro behar izan zituen, baina hala ere Robert Gravesek Lawrencek bertan bizi izandako pasarte batzuk dakarzkigu gogora "Goodbye to All that" (1929) liburuan. Bertan adibidez, Lawrencek patioetako belarrarekiko zuen arduraren berri ematen digu Graves-ek, edota Magdalen College-n bizi zen oreinaren lapurketaren berri. Lawrencek irmoki uste zuen orein horrek "All Sounds" Collegeko barne patio batean egon behar zuela, aspaldiko garaietatik bertan "askatasun osoz" bazkatu zuen bezalaxe. Sant Johns. Hilary term, week 11 Christ Church Tower. Oxford eta Isis, hiria eta ibaiaren arteko hartu-emanen inguruan sorturiko amodio istorio eta kondairen protagonista izan dira. Batak bestea bustitzen duen heinean ez dago Oxford Isis gabe, eta alderantziz; ibaiak Iparretik Hegoaldera zeharkatzen du hiria, ubideen artean zeharka-meharka ibiliz, baso eta parkeak inguratuz, Christ Church edo Magdalen College barrura sartu nahiko balu bezala. Eta bertaraino inguratzen da gabarra zaharretan , baina bat-batean kroskoak kanoa txikiago bilakatzen dira, abiadura handiz egunsentiko lainoen artean ibaiaren urak zeharkatzen dituzten batel edo txalupak.\tLotutako artikuluak\nDODGSON, Edward Spencer LEIZARRAGA, Joannes OCHOA DE ARIN, Joseph


Kolon eta ondesteko minbizia prebenitzeko programa - Minbizia - Osasun Eskola - Osakidetza\nKolon eta ondesteko\nminbizia prebenitzeko programari buruz\nHelburua lesioak sasoiz eta minbizia hasierako faseetan detektatzea da\nPrograma hori ezartzeko oinarria honako ebidentzia hau da: kolon eta ondesteko minbiziak eragindako heriotza-tasa % 16 eta % 33 bitartean murriztu daiteke; gainera, minbizi aurreko polipoak kentzean ere minbizia bera prebeni daiteke.\nProba oso erraza da; bertan, eginkarietan itxuraz ikusezinak diren odol-kopuru txikiak detektatzen dira. Polipoek, adenomek eta minbiziak aldizka odola botatzen dute.\nOsasun-programa hori 50 eta 69 urte bitarteko gizon eta emakumeei zuzentzen zaie.\nProba hori 2 urtean behin egin behar da.\nDoako telefonoa: 900 84 00 70\nKolon eta ondesteko minbiziari buruzko informazio osoa\nKolon-ondesteko minbiziaren baheketa-programaren datuak\nAseguramendua Osakidetzarekin baduzu, 50 eta 69 urte artean badituzu, eta EAEn bizi bazara, bi urterik behin, gutun-azal bat jasoko duzu etxean, poltsatxo batekin. Bertan, plastikozko hodi bat izango duzu, eginkarien lagin txiki bat jasotzeko.\nBeste aseguramenduren bat baduzu (MUFACE, ADESLAS, ISFAS, etab.), jarri zentro koordinatzailearekin harremanetan, 900.840.070 doako telefonoan, programan sar zaitzaten.\nNola jasotzen da lagina? (aseguramendua Osakidetzarekin)\nNola jasotzen da lagina? (aseguramendua Osakidetzarekin - ingelesa)\nNola jasotzen da lagina? (aseguramendua Osakidetzarekin - frantsesa)\nNola jasotzen da lagina? (aseguramendua Osakidetzarekin - arabiera)\nNola jasotzen da lagina? (beste aseguramendu bat)\nHonako bideo hau ikus dezakezu, multimedia galerian ere ikusgai:\nNoiz jasoko ditut emaitzak eta zer esan nahi dute?\nProgramatik, gutun bat bidaliko dizugu, emaitzekin, lagina bidali eta 10 eguneko epean. Emaitzak hiru motatakoak izan daitezke.\nEmaitza negatiboa - odolik ez dago. Ez da bestelako probarik egin behar. Bi urteko epean detekzio goiztiarreko beste proba batean parte hartzeko eskatuko dizute.\nOkerreko emaitza - ezin izan da analisia egin. Eginkarietan ezkutuko odola antzemateko proba errepikatu behar da. Beste hodi bat bidaliko dizute etxera, proba berriro egiteko.\nEmaitza positiboa - odola dago eginkarietan. Etxean gutun bat jasoko duzu eta, bertan, familia-medikuarekin harremanetan jartzeko eskatuko zaizu, berak esango baitizu kolonoskopia egiteko, odolaren jatorria balioesteko.\n10 pertsonatik 3k ez dute patologiarik izango.\n10etik 6k polipoa izango dute eta hura erauzi egingo da.\n10etik batek baino ez du minbizia izateko aukera. Hala ere, tratamendua oso goiztiarra izango da.\nEta, gogoratu, eginkarietan ezkutuko odola detektatzeko proba egiten duten pertsona gehienek ez dute kolonoskopia behar izango.\nHeste lodia miatzen da: muturrean kamera bat duen hodi estu eta malgua sartu eta hestean zehar bideratzen da.\nOspitalean egiten da eta, proba egiteko, sedatu egiten da (mina kontrolatzeko), baina ez da pazientea ospitaleratu behar. Proba hau egiteko, proba egin aurretiko egunetan prestaketa berezia egin beharko duzu, osasun-zentroko erizainak esango dizun bezala.\nProzedura mediko gehienetan bezala, baliteke konplikazioak izatea, odol-galera edo perforazioa, besteak beste.\nNolanahi ere, medikuek zainduko zaituzte, eta Endoskopia Unitatean esango dizute ezohiko trabarik baduzu zer egin behar duzun, eta eskuragarri dauden baliabide guztien bidez emango dizute arreta.\nDenborak igaro eta minbizi bilaka daitezkeen polipoak (lesioak) ere detekta daitezke. Kolonoskopia batean polipoak erauzteak etorkizunean kolon eta ondesteko minbizia izateko aukerak murriztu ditzake.\nAzken 5 urteotan kolonoskopia egin badizute, ez duzu errepikatzeko beharrik izango; beraz, jarri gurekin harremanetan, mesedez.\nZer zehaztasun-maila dute kolon eta ondesteko minbizia goiz detektatzeko probek?\nDetekzio goiztiarreko beste proba batzuekin gertatzen den bezala, eginkarietan ezkutatuta dagoen odola detektatzeko probak ez du % 100eko zehaztasuna bermatzen.\nBaliteke minbizia ez detektatzea, proba egin zen unean odola ez bazerion.\nKolon-ondesteko minbizia detekzio-proben artean igaro diren bi urteetan ere gara daiteke. Horregatik, oso garrantzitsua da bi urte horietan kolon eta ondesteko minbiziaren sintomei arretaz begiratzea eta medikuarenera joatea, horrelako molestiarik baduzu.\nZer gertatzen da probarekin, proba bera aztertu ondoren?\nEginkarietan ezkutuko odola detektatzeko probaren lagina aztertutakoan, emaitza datu-base batean erregistratzen da. Datu-base horrek Datuak Babesteko Legeko (15/1999 DBLO) baldintza guztiak betetzen ditu.\nDatuak analisietarako erabiliko dira, era anonimoan, Euskal Autonomia Erkidegoko herritar guztien osasuna zaindu eta babesteko asmoz.\nInolaz ere ez dira erabiliko gizabanakoak identifika ditzaketen datuak, eta ezingo dira erabili helburu epidemiologikoetarako eta osasun plangintzarako ez bada.


MONDRATE | Mondraberri Arrasateko Ataria | Orria 2\nAreto futboleko Mondratek oso positibotzat jo ditu aurtengo udalekuak\nAreto futboleko Mondratek oso positibotzat jo du udako campusa, eta dozena bat haur bertaratu dira. Udako kanpamentu hauek iraun duten bi asteetan, haurrek txangoak eta kirola egiteko aukera izan dute, baita elkarren artean gehiago ezagutzeko aukera ere. Udako egunak lagun artean igarotzeko eta areto futbola bezalako kirol berezia ezagutzeko aukera paregabea. Mondratek hirugarren mailan jokatuko du aurten, eta abuztuaren bigarren hamabostaldian hasiko ditu entrenamenduak.\nMondrateak udako campus berri bat jarri du martxan herriko haur guztientzat\nAzken denboraldi honetan lortutako arrakastaren ondoren, areto futboleko Mondrateak udako campus berri bat jarri du martxan herriko haur guztientzat. Areto-futbola ezagutu nahi edo gozatu nahi duten haurrentzat aukera berri bat da, orain arte ez baitzuten jokatzeko edo praktikatzeko aukerarik.\nHirugarren Mailara igotzeaz gain, Mondratek Euskal Liga irabaztea lortu du\nMarijo - 2021-05-23 0\nArgazkia: MB Artxiboa. Mondratek denboraldia borobiltzea lortu du Euskal Liga irabaziz, aurreko astean Musakolan hirugarren mailara igotzea lortu ostean, Ciervanari irabazita. Atzo Jon Zabalaren taldeak Portugaletera bidaiatu zuen Jarrilleros Peñota Dental taldearen aurkako ligako azken partidua jokatzeko. Arrasatearrek oso argi...\nMondratek igoera lortu du etxean 5-0 irabazita\nTaldeak maila bikaina erakutsi du partida osoan zehar eta gogotsu ospatu du igoera.\nMondratek hirugarren mailara igotzea du jokoan etxean asteburu hontan\nPartida Twitch plataformaren bitartez ikusteko aukera izango da Instagramen aurkitu daitekeen linkaren bitartez\nAsteburu honetan bi talde arrasatear izango dira kantxaratuko direnak. Mondrak Touringen aurka jokatuko du Euskal Kopako final-laurdenak, arratsaldeko 16:30ean, Errenteriako Fanderia futbol zelaian. Ander Romeroren taldeak garaipena lortu behar du txapelketan jarraitu nahi badu. YouTuben Bestalde, Mondratek etxean jokatuko du,...\nMondrate Otxatarberen gainetik pasatu da Musakolan\nOtxatarbe ez da Mondraterentzat aurkaria izan Musakolan jokatu duten partiduan. Arrasatekoak nagusi izan dira lehen minututik, eta 10. minutuan aurretik jarri dira markagailuan. Mondratek 9 gol egin ditu guztira, eta Otxatarbek soilik 2 lortu ditu. Arrasateko taldea denboraldiko bigarren fasea...


Gerraosteko lehenbiziko sariketak Hego Euskal Herritik kanpo antolatu ziren, eta batik bat erbesteratutako euskaldunek antolatu zituzten. 1949an Gernika, Eskualtzaleen Biltzarra eta Herria elkarteek Lore Jokoak antolatu zituzten Ipar Euskal Herrian eta Ameriketan. Orduko poesia-saria Salbatore Mitxelenak irabazi zuen "Bi poema" lanarekin, eta antzerki sailekoa, berriz, Pierre Larzabalek Urtchilotar horiek testuarekin. Urte hartan bertan Nekazari Alkartasuna elkarteak antzerki-lehiaketa antolatu eta Mª Dolores Agirrek irabazi zuen lehenengo saria Aukeraren maukera, azkenian okerra obrarekin.\nJada 1950eko hamarkadan, apurka-apurka berpiztu egin zen euskal kultura. Bada, horrekin batera, literatur sariak ere sortu eta ugaldu egin ziren. 1950ean Donibane Garazin poesia- eta bertsolaritza-lehiaketa antolatu zen. 1953an Iparragirreren omenezko poesia-lehiaketa antolatu zen Urretxun, eta Nemesio Etxanizek irabazi zuen. Urte hartan bertan erbesteko Euzko Gogoa aldizkariak beste lehiaketa bat antolatu eta Salbatore Mitxelenak eskuratu zuen lehenengo saria "Itsasalde" poemarekin. 1955etik 1960ra Euskaltzaleak eta Euskaltzaleen Biltzarra elkarteek hainbat literatur sariketa antolatu zituzten.\n1950eko hamarkadan, baina, bi sari-sail nagusi sortu ziren: Euskaltzaindiarenak eta Oregui kultur taldearenak. Oregui kultur taldea Donostian sortu zen, eta aipatutako hamarkadan zehar hainbat lehiaketa antolatu zituen. 1954an antolatu zuten lehenengo, eta 32 lan aurkeztu ziren, nahiz eta sariak aski apalak izan: euskal idazleen (Orixe, Axular, Santi Onaindia, etab.) obrak banatzen ziren. 1954an José Iturria eta Sabin Berasaluce izan ziren irabazleak. 1955ean egin zen bigarren deialdia, eta bi taldetan banatu ziren sariak. Lehenengo sailean Sabin Berasaluce eta Peru Guarrochena izan ziren irabazleak, hurrenez hurren. Bigarrenean, aldiz, Alberto Elosegi eta Fernando de Garixo. Oargui sarien hirugarren deialdian ere bi sail egon ziren: lehenengoan Iñaki Echebeste izan zen garaile eta S. de Celayak eskuratu zuen bigarren saria. Ohorezko aipamena, bestalde, Gabriel Arestiri eman zioten. Laugarren eta azken deialdirako gaia zehaztu zuten antolatzaileek lehenengo sailerako: Europako etorkizun politikoari buruzko gai kritikoak. Iñaki Bereziartua, Iñaki Bastarrica, Eneko Pérez eta Gabriel Aresti izan ziren irabazleak. Bigarren sailari dagokionez, Joseba Mirena Iriondoren lana saritu zuten.


Goiko, Beheko, Obeneko, Infernuko, eta Murdeneko bordako errotak\nIa ez dira honen inguruko paperik existitzen. Goiko eta Erdiko errota bezala, martxan jartzen zuen ura tximista errekatik hartzen zuen. Hondakin egoeran, gaur egun oraindik nabaritzen dira bertaraino ura ekartzen zuen ubidea eta hustubidea, eta eraikinaren estruktura.\n1733. urtean eraikia Gaztelua familia eta Etxalarko udalaren artean. Biztanleriaren igoera eta garai haietan zegoen idortea, izan ziren errota egiteko arrazoia. Artoa eta garia irintzeko erabiltzen ziren. Gaur egun egoera hondagarrian dago. Ubidearen aztarnak ageri dira oraindik ere. 2077ko uholdeek, presa desegin zuten.\nKarlista garaian eraikia, infernuko errekaren gainean. Ondoren inguruko baserritakoek erabiltzen zuten. Errota alde batetik Etxalarko lurren gainean dago eta bertzetik Lekarotzkoetan. Erortzen arriskuan egon bazen ere, gaur egun itxura ederra dauka. Honen jabeak erreka goiti dagoen Etxebertzeko bordakoak dira.\n1860 urtean eraikia, erroten artean itxura hoberena duena da. Zugarranurdira doan errepide bazterrean kokatua. Bertze errotekin alderatuz, berezitasun bat dauka; honen harriak, bertaraino hurbiltzen diren bi errekatxoek mugitzen zituzten, Urtsua eta Erkubide errekak.\nErrota hau Murdeneko bordakoak eraiki zuten 1940 eta 1950 urteen bitartean . Dimentsio txikikoa, ardi borda baten antzekoa. Bertara auzotarrak eta tarteko herritarrak joaten ziren artoa irintzera. Berreraiki zenetik itxura ederra dauka (Irudikoa).


Ego erreka — Eibar.ORG | Eibarko peoria\nHemen zaude: Hasiera / Blogak / Eibartik / Ego erreka\nAsier Sarasua 2007/02/23 09:50\netiketak: ego, toponimia, natura, eibar\nAintzanen hitzen argigarri, eta goiko mezuan eranskin, Xabier Mendigurenen hitzak:\nIñaki Segurolari behin irakurri nion gogoeta bat: pasatzen den ur multzoari, pasatzen ari den parajearen izena eman ohi zaio. Hori izan dugu berezkoa. Ur isuri horrek, bere ibilbide osoan izen bakarra izatea, gaur guztiz normala eta berezkoa iruditzen zaiguna, geografoen "kapritxoa" eta administrazioaren inposizioa izan ei dira.\nHonetaz galdetu nion behin Joxe Azurmendiri, eta azaldu zidan ibaien ibilguari jarraitzea zelten ohitura izan zela. "Deba" ibai izena ere zelta ei da. Baina hemendik pasatu ziren zeltak ez ziren noski erreka koxkor guztietan gora abiatuko.\nTxikitako oroitzapen bat: gure aitona-amonen baserria Errekarte zen. Alboan bazuen erreka, beharko, eta "erreka" soilik ez zenean, "San Martin erreka" esaten zitzaion, goraxeago San Martin ermita zegoelako. Ur emari hori bera goragotik zetorren ordea; hara ere joaten ginen, osabari belarretan laguntzera, "Maleza" esaten zioten paraje batera. Ur ibiltaria, ordea, "Maleza erreka" deitzen zen han.\nXabier Mendigurenek esan zeban moduan errekiak pasatzen dan lekuko izena hartzia oso normala da. Bergarako toponimian sarrittan ikusi dot hori. Erreka bat badator goittik behera eta erreka horrek, erreka bardiñak, hiru-lau izen desberdin hartu leikez tramo desberdiñetan (normalian parajian edo basarrixan izena).\nAdos Xabierrek diñuanakin, jakiña. Eibarren be gauza bera gertatzen da hainbat tokittan. Esate baterako, Azittaingo barrenian dagon errekiak 3-4 izen daukaz, igarotzen dittuan parajien arabera: Aixa, Arrazola, Kiñarra...\nEgo-ren kasuan, dana dala, ohar txiki bat be gehittuko neuke: ez da edozein erreka, ez da erreka txiki bat. Ganorazko neurrixa dauka, eta sasoi batian garrantzi pixkat be bai. Gaiñera, Aixola errekiak, txikixagua izanda, izen berbera dauka goittik beheraiño (Intxortatik San Lorenzora). Gaiñera, aspaldi dago dokumentatuta izen hori, auzuak be izen berbera dauka...\nGuzti horregaittik, herrixan entzundakuagaittik, eta geografixian oinarrittuta, nik neuk esango neuke, Ego errekia Trabakutik datorrena dala.


Ehiza liluragarria | Reportajes | 7K - zazpika astekaria\nMatxinsalto bat «Dioanea muscipula» landarearen hosto baten barnean.\nLandare intsektujaleen 600 bat espezie ezagutzen dira munduan. Horietako hamahiru Iberiar Penintsulan bizi dira eta horien arteko zortzi Euskal Herrian aurki daitezke. Gehienek intsektuak, armiarmak eta krustazeo txikiak harrapatzen dituzte baina espezie tropikal handi batzuk gai dira sagutxoak eta igelak ere atzemateko.\nLurzoru heze eta pobreetan bizi dira, hala nola zohikaztegiak, iturburuak eta ezponda urtsuak. Inguru horietan ezinbesteko elikagai bat, nitrogenoa, oso urria da, urak etengabe eramaten duelako, eta elementu hori gabe landareak ezin ditu bere proteinak sintetizatu. Leku debekatuak dira, beraz, landare gehienentzat. Baina intsektujaleek estrategia bitxia asmatu dute oztopo hori gainditzeko: intsektuak harrapatzen dituzte eta digeritu ostean, haien nitrogenoa bereganatzen dute. Hori bai, klorofila dutenez, gainerako elikagaiak beraiek ekoizten dituzte fotosintesiaren bidez, landare guztiek bezala.\n«Drosera filiformis espeziearen hostoak muki-ilez hornituta.\nErakarri, harrapatu... eta digeritu. Horrela elikatzeko urrats zehatzak bete behar dira. Lehenengoa, jakina, animalia erakartzea da, bigarrena harrapatzea eta azkena, digeritzea.\nSarracenia eta Nepenthes taldekoek, adibidez, pitxer itxurako hostoak dituzte eta horien barruan euri ura dago. Pitxerrek kolore erakargarriak edukitzeaz gain nektarra (likido gozo eta elikagarria) eskaintzen diete intsektuei baina ez polinizazioa errazteko baizik eta hurbil daitezen. Zomorroa pitxerraren ertzean pausatu eta labain egingo du barrurantz. Hostoaren barneko horma argizariz estalita dagoenez, animaliak ezingo du igo eta, ahituta, ito egingo da.\nBeste batzuek, Drosera eta Pinguicula generokoek adibidez (horietako batzuk gure mendietan bizi dira) nektarraren antza duten ur tanta txikiak dituzte hostoetako iletxo batzuen puntan. Baina ez da ura, substantzia itsaskor bat baizik. Intsektua, bere hankak eta hegalak itsasgarrian busti ondoren, askatzen saiatuko da baina saiakera horretan gero eta gehiago zopatuko da hostoen mukiaz. Gainera, hostoak kiribildu egingo dira harrapakinari hobeto eusteko.\nDionaea generokoak oso ezagunak dira loregintzan eta ia azkarrenak dira ehizatzen. Hostoak haginez beteriko bi kuskuz osatua dagoela ematen du, zepo bat balitz bezalakoa. Zabalik dagoenean begi bistakoak dira iletxo sentikor batzuk. Intsektua nektar bila hurbilduko da; orduan, iletxo bakarra ukitzen badu, landareak ez du erantzungo, energia aurrezteko (baliteke ukitu duena euri tanta bat edo izatea), baina bost segundo baino lehenago bigarren iletxo bat ukitzen badu, hostoa oso azkar itxiko da, eulia edo delakoa atzituz.\n«Sarracenia courtii x S. purpurea» espeziearen pitxer itxurako hostoa.\nElikatu eta polinizatu. Harrapaketa amaitu ondoren landare haragijaleek zuku batzuk askatuko dituzte mamorroak digeritzeko. Horren emaitza nahaste elikagarria izango da; landareak, orduan, nahastea xurgatu egingo du eta horrela lortuko ditu, nitrogeno preziatua ez ezik, beste osagai batzuk ere. Digestioak normalean egun batzuk irauten du. Amaituta, hostoak zabaldu egingo dira eta ehizarako prestatuko dira berriro.\nAzken erronka loraldian dago: nola lortu intsektuak erakartzea polinizazioa egin dezaten baina harrapatuak izan gabe? Bada, loreak hostoetatik urruti dagoen txorten baten puntan jaioko dira eta horri esker saihestuko da nahigabeko harrapaketa kaltegarri hori.\nNaturak beti harritzen gaitu bere sorpresekin eta, zeresanik ez, landare intsektujaleen bizimodua horren adibide dotorea da.\nArtikulu honetako espezie exotikoen argazkiak Enrique Florit gazteak Erandio-Asuan duen Bite Me! Plants mintegian egin dira. Eskertu nahi diogu eskaini duen laguntza eta informazioa.\n«Sarracenia frogman» espeziearen lorea fruitu bihurtuz.


Gazteentzako egoitza | Pariseko Eskual Etxea\nHasiera /Gazteentzako egoitza\nSortu zenetik, Pariseko Eskual Etxearen bokazioetako bat Parisera iristen diren gazte eskualdunak laguntzea da, hala nola, izaera soziala duen egoitza merke bat eskainiaz. Orain, Pariseko Eskual Etxeak/La Maison Basque de Parisek laguntza hau urrunago eramateko asmoa du, Pariseko bizitzan barneratzeko gogoa duten gazteei sorospen oso bat eskainiaz.\nOrain daukagun egoitzak 30 gazteri ostatu emateko aukera ematen digu, 20 pertsona banakako geletan daudelarik eta 10 binakako geletan. Guztiek partekatzen duten gunea hurrengoez ornituta dago: sukalde bat norberaren horma-armairuarekin, jangela bat eta telebistadun egongela bat. 5 pertsonako bi dutxa eta bi komun daude erabilgarri. Gela bakoitzak ohe bat, armairu bat, mahai bat, aulki bat eta oheburu bat ditu.\nGelen banaketa “barne araudiari” jarraiki egiten da, eta irizpide sozialak kontuan hartuz. Onartuta dagoen egonaldiaren iraupena hilabete 1 eta 9 artekoa da, unibertsitate ikasleentzako ezik, ikasturteak 10 hilabeteko iraupena baitu. Ahalik eta jende gehiagenak egoitzaz gozatu ahal izateko ezarri da sistema hau eta bertan bizi direnak hirian benetako etxebizitza baten bila hasteko, txandaketa bizkortuaz.\nAipagarria da, gainera, Pariseko Eskual Etxeko egoitzan bizi direnek badutela “Aide Personnalisée au Logement (APL)” dirulaguntzaz gozatzeko aukera.\nIdeia bat egin ahal izateko, hona hemen 2013-2014 bitartean balizkoak izan ziren prezioak:\nBanakako gelan: 375€/hilabetea (bederatzi hilabetez)\nBinakako gelan: 325€/hilabetea (bederatzi hilabetez)\nIzen-emate txostenak bidaltzeko: gestionnairedesite@eskualetxea.com.


Herri Babesakoek suhiltzaile mozorrotzera deitu dituzte ume eta familiak - Busturialdeko Hitza : Busturialdeko Hitza\nHerri Babesakoek suhiltzaile mozorrotzera deitu dituzte ume eta familiak\nBestalde, berrogeialdian umeei laguntzeko asmoz, eurei zuzendutako material didaktikoa ere jarri dute.\nBermeoko Herri Babesako boluntarioek beste kanpaina bat abiarazi dute. Familian denbora pasatzeko aukera “polita” izan daitekeelakoan, umeak zein familiak suhiltzaile mozorrotzera deitu dituzte.\nBakoitzak gura dituen arropak, tresnak, dekorazioa…erabiltzeko aukera dauka. Facebook, Twitter edo Instragram sare sozialetatik bidali daitezke ateratako argazkiak (pribatutik) edo BermeokoHerriBabesa@gmail.com-era. Jakinarazi dutenez, noizbehinka sare sozialetan zabalduko dituzte herritarrek bidalitako argazkiak.\nBestalde, Herri Babesaren drivean, berrogeialdian umeei laguntzeko asmoz, eurei zuzendutako material didaktikoa ere jarri dute. Arreta berezia behar duten umeei zuzendutako materiala ere badagoela diote.\nEta, oraindik, suhiltzaileen kamioien argazkiak batzen ere badabiltza, bai eta maketak ere.\nKonfinamendua amaitzerakoan sorpresaren bat egongo dela esan dute Herri Babesako boluntarioek.


12 taldek hartuko dute parte Vertigo Rock jaialdian - Deia\n12 taldek hartuko dute parte Vertigo Rock jaialdian\ndeia.eus | ermua 11.05.2022 | 15:54\nKoronabirusaren pandemiak eragindako egoeraren ondoren edizio bat bertan behera utzi behar izan ondoren eta iazkoa egoera sanitariora egokitu behar izan eta gero, hemen da Betiondon ospatuko den Vertigo Rock jaialdiaren edizio berri bat, hamalaugarrena konkretuki. Jaialdia maiatzaren 13 eta 14an egingo da, eta 12 taldek hartuko dute parte. Kartelburua Dagoba laukote frantziarra izango da.\nNakkiga arabarrek emango diote hasiera jaiari ostiral honetan, hilak 13, 21:45ean. Ondoren, Cerebral Effusion taldearen muturreko soinuak entzungo dira. Wormed madrildarrek hartuko dute jaialdiaren gidaritza 23:45ean, eta Teethingek itxiko du Vertigoko lehen eguna 01:00etatik aurrera.\nLarunbatean, maiatzak 14, Ermuko eta Eibarko Slide hirukoteak irekiko du jaialdia 16:40an, eta Blaze Out bartzelonarrek hartuko dute lekukoa 17:35ean. Incursed bizkaitarrek folk metal doinekin girotuko dute jaia, eta Ehun Kiloren heavy metal klasikoa izango dugu entzungai 19:40tik aurrera.\nJardunaldiaren bigarren erdia 20:45ean hasiko da Rise To Fall taldearen metal modernoarekin, eta horiek Dagoba jaialdiko kartelburuei emango diote bide. Frantziarrak 22:00etan igoko dira Betiondoko agertokira By night azken lana aurkeztera.\nJaialdiaren azken traka Vita Imana (23:35etatik aurrera) talde madrildarrak eta Cien Duros (00:50etatik aurrera) herriko boskoteak eskainiko dute.\nJaialdiaren antolakuntzak txosna jarriko du Betiondon edariak lortzeko, eta gune berean jateko aukera ere egongo da, Mañeko postuari esker.


Urte bat Bizkaiaren iraunkortasunean aurrera egiten jarraitzeko\nAurten etapa berri bati ekin diogula esan daiteke. Hala da Bizkaiko Foru Aldundian osatu dugun talde berriarentzat. Programatutako guztia gauzatzen hasiko den unea, bai Legegintzaldi Planean, baita aurtengo Aurrekontuetan programatutakoa ere. 2016a gure ibilbidearen lehen urte osoa izango da. Aldi honetan Bizkaia «lurralde berde» bihurtzeko apustuaren alde egiten jarraituko dugu, Bizkaian garapen iraunkorra ahalik eta handiena izan dadin.\nBide onetik goaz. Harro esan dezakegu «Estatuko Alemania txikia garela». Gure birziklatze-tasak Estatu osoko altuenak dira. Sortzen ditugun hondakinen %90a aprobetxatzen dugu. Onenen artean gaude, beraz. Eta ildo horretatik jarraituko dugu.\nAurten ere birziklatzen eta berrerabiltzen jarraituko dugu. Ingurumen arloko azpiegituretan inbertitzen jarraituko dugu. Gure hondartzen kudeaketa eta zerbitzua hobetzen saiatuko gara. Gure parke naturalak eta zainketa berezia eskatzen duten guneak kudeatzen, azken urteetan horietarako diseinatu ditugun neurriak aplikatuz. Gure basoak zaintzen jarraitzen.\n2016an, egunero-egunero ibiliko gara bide horretatik. Bizi-kalitate hoberanzko bidea da. Gainera, funtsezkoa da gure Lurraldearen garapen ekonomikorako, «ekonomia berdea» deritzona garatzeko.\nLanean jarraituko dugu Bizkaian bizi-kalitatea, garapen ekonomikorako aukera eta enplegua sortzeko aukerak gure ingurumen eta naturguneen ongizatearekin bateragarriak izan daitezen. Eta erakunde guztiak egiteko horretan inplikatu nahi ditugu. Baita herritarrak ere. Denok jar dezakegu zerbait gure aldetik. Denok lagundu behar dugu Bizkaiko iraunkortasun kota horiek gora egin dezaten. Denon onurarako izango da. Horregatik, gure proiektuarekin bat egitera gonbidatu nahi zaituztet. Ez da soilik Bizkaiko Foru Aldundiaren proiektua, Lurralde honetan bizi garen pertsona guztiona baizik.\nIraunkortasuna eta Ingurune Naturala Zaintzeko Saileko foru diputatua


Irekia Eusko Jaurlaritza - Gobierno Vasco :: EHAA xedapena 201702598\nXedapenaren zenbakia: 201700473\nHurrenkenaren zenbakia: 201702598\nAraba ESIko erradiodiagnostikoko zerbitzuburu lanpostua hutsik dago. Hori dela eta, Zuzendaritza Gerentzia honek lanpostu hori lehiaketa bitartez betetzeko deialdi publikoa iragartzea erabaki du honako arauek xedatukoaren arabera: Euskadiko Antolamendu Sanitarioari buruzko ekainaren 26ko 8/1997 Legearen hirugarren arau arruntaren 28. artikulua, Osakidetzaren lanpostu funtzionalak arautzen dituen uztailaren 19ko 186/2005 Dekretua eta azaroaren 11ko 255/1997 Dekretua. Hauek dira oinarriak:\nb) A1 talde profesionalaren titulua izatea: Medikuntzan lizentziatua, Erradiodiagnostikoko medikuntzako espezialitatea.\nc) Gutxienez, 4 urteko lan-esperientzia izatea Erradiodiagnostikoko mediku espezialista Fakultatibo gisa.\nEpaimahaiak dokumentazioa baloratu behar du, betiere hautagaiek behar den epean eta moduan aurkeztu badute. Ezingo dira baloratu, inolaz ere, ebazpen hau dagokien aldizkari ofizialetan argitaratzen den azken egunean eskuratu gabe dauden merezimenduak, eta eskaerak aurkezteko epea amaitu aurretik behar bezala alegatu eta ziurtatu ez direnak ere. Ondoko eranskinean, hautaketa-prozesu honi aplikatu beharreko meritu-baremoa jasotzen da.\nEbazpena interesdunei jakinaraziko zaie eta Euskal Herriko Agintaritzaren Aldizkarian (EHAA), Osakidetza–Euskal osasun zerbitzuko web-orrian eta Araba ESIko intranetean argitaratuko da.\n1278/2018 EBAZPENA, apirilaren 17koa, Arabako Erakunde Sanitario Integratuko zuzendari kudeatzailearena, zeinaren bidez aldi baterako izendatzen baita Edurne Arteche Daubagna andrea Osakidetza-Euskal osasun zerbitzuko Arabako ESIko Erradiodiagnostikoko Zerbitzuko…


Martxoaren 8ari bultzada bat eman nahi izan zaio Arazitik, Andre Madalen XVII. mendeko emakume feministaren bisita antzeztuak antolatuz Lili Jauregian | ARAZI: IDEIAK BOROBILTZEN (Zarautz)\nOff\tCategories: Bisita gidatuak, Jardunaldi antolaketaAuthor: arazi\nMartxoaren 8ari bultzada bat eman nahi izan zaio Arazitik, Andre Madalen XVII. mendeko emakume feministaren bisita antzeztuak antolatuz Lili Jauregian\nArazik kudeatzen duen Lili Jauregiak antzezlanak berrabiarazi ditu asteburu honetan eta irekiera ekitaldiak Emakumeen Nazioarteko Egunaren bueltan ospatu dira. Hori dela eta, martxoaren 7an, larunbatean, Zestoako emakumeak izan ziren lehen ikusleak, beraiei zuzendutako doako emanaldiak eskaini baitziren, antzezlanaren eta bere protagonista Andre Madalenen izaera feministagatik.\nBi saio eskaini ziren, lehen saioa 16:30etan euskaraz, eta bigarrena 17:30etan gaztelaniaz eta zestoarrek oso erantzun ona eman zuten, bi saioak bete baitziren. Bestalde, martxoaren 8an, publiko orokorrari zuzendutako saioak egin ziren, betiko prezio eta ordutegian.\nBisita antzeztua Lili Jauregiko eszenatoki eta pertsonaia errealen fusio bat da eta bakarrizketa antzeztu baten bitartez, Lilitarren jauregiko azken bizilagunak, Andre Madalenek berak, 1678.urtera eramaten ditu bisitariak. Aipatu behar da, Lili familia, garai hartan euskal emakumeek zuten boterearen eta erabakitzeko eskubidearen adierazgarri dela eta antzezlan honetan, Andre Madalenek, guzti hori azaltzen dio ikuslegoari, jauregiko gela eta areto ederrak erakusten dituen bitartean.


Azken orduetan bi positibo gehiago atzeman dituzte, biak Elizondon - Mendialdea - Erran.eus\nAzken orduetan bi positibo gehiago atzeman dituzte, biak Elizondon\nTtipi-Ttapa 2021-01-02 09:01\nAtzo, urtarrilak 1, behin betiko datuen arabera Nafarroan 103 positibo atzeman zituzten.\nGaur ezagutzera eman diren datuen arabera, atzo bi positibo atzeman zituzten gure lurraldean, biak Elizonon. Nafarroa osoko azken datuei erreparatuta, positibotasun tasa %8koa da eta Covid-19agatik gaixotuta ospitalean 130 pertsona zeuden (20 ZIUn). Atzeman zituzten 103 kutsatuen batez bertzeko adina 36,5 urtekoa da. Covid-19aren ondorioz martxoaz geroztik Nafarroan hildakoen kopurua 968koa da.\nGure lurraldean pandemiaren hasieratik metatutako positiboak errepasatuz gero, 321 dira Doneztebeko osasun eremuan (Malerreka+Bertizarana) atzeman dituztenak, 486 Elizondoko eremuan (Baztan+Urdazubi+Zugarramurdi), 236 Leitzako eremuan (Arano+Areso+Goizueta+Leitza) eta 328 Bortzirietan.\nNafarroa osoko datuei dagokionez, atzo, urtarrilak 1, 1.287 proba egin zituzten (1.073 PCR eta 214 antigeno proba) eta horietatik 103k positibo eman zuten (%8)\nCovid-19ak jota, atzo, urtarrilak 1, 6 pertsona ospitaleratu zituzten Nafarroan, 2 ZIUn, eta (5) hildakoren berri eman zuten. Alta eta bajen balantzea egin ondotik, orain 130 daude ospitalean, horietatik 20 ZIUn.\nIkuspegi geografikotik, Iruñean eta Iruñerrian daude positiboen %75, Tuteran %9 eta Lizarran %1. Gainerako positiboak (%15) Nafarroako bertze eskualde batzuen artean daude banatuak.\nAdin-tartekako kasuen banaketari dagokionez, talde nagusiak 45 urtetik 59 urtera bitartekoak dira, eta 15-29 urtekoak, berriz, % 25. Ondotik, 30 eta 44 urte bitartekoek (%17) eta 15 urtetik beheitikoek (%15). Azkenik, 60 eta 75 urte bitarteko taldeak daude (%13), eta 75 urtetik goitikoak (%5). Positibo berrien batez bertzeko adina 36,5 urtekoa da. Generoari dagokionez, % 50 emakumeak dira eta % 50 gizonak.\nBirusak eragindako infekzioen intzidentzia metatuari dagokionez, atzoko kasuak batuz gero, 42.674 pertsonakoa da, eta heriotza kopurua 968koa da.


RB Leipzig - Wikipedia, entziklopedia askea.\nDie roten Bullen ("zezen gorriak")\nedukiera: 42.959 lagun\n2019-20 denboraldiko taldea, Txapeldunen Ligan.\nRB Leizig (izen osoa RasenBallsport Leipzig e.V) Alemaniako Leipzig hiriko futbol taldea da. 2016-17an egin zuen debuta Bundesligan.\n2009an sortu zuen Red Bull konpainiak eta zortzi urtetan Bundesligara iritsi da. SSV Markanstädt taldearen tokia hartu zuen, honek harrobiko taldeak eta talde teknikoa ere ezarri zuen.\nTalde berriaren sorrera boikoteatzen saiatu ziren hiriko talde historikoetako zaleak, Lokomotive Leipzig eta Sachsen Leipzig. Alemaniako beste hainbat hiritan ere arazoak izan ditu, hala Berlinen edo Dortmunden, "plastikozko taldea" ezizena eman diote. Hala ere laugarren mailan jokatzen hasi eta mailaz igotzen joan zen 2015-16 denboraldian bigarren mailako bigarren postua eskuratu eta Bundesligara igo zen arte. Lehenengo denboraldia bikaina zan zuen eta bigarren postua eskuratu zuen Bundesligan. 2017-18ko Txapeldunen Ligatik kanpora gelditu ondoren Europa Leagueko final laurdenetara iritsi zen. 2020an Txapeldunen Ligako finalerdiak jokatu zituen baina Paris Saint-Germainek utzi zuen finalik gabe. 2020-21 denboraldian Ligan eta Kopan bigarren egin zuen.\n2010ko uztailean Red Bull Arena estadio berriztua estreinatu zuen, 44.199 ikuslerentzako tokia duena.\nKolore gorria eta zuria konbinatzen ditu ekipamenduan.\nAlemanian: 0[aldatu | aldatu iturburu kodea]\nBundesliga (0): bigarrena 2016-17an eta 2020-21ean.\nAlemaniako Kopa (0): finalista 2019an eta 2021ean.\nSaxoniako Kopa (2): 2011, 2013\nTxapeldunen Liga (0): final erdiak 2019-20an.\nEuropa League (0): final laurdenak 2017-18an.\n(Alemanez) R. B. Leipzigen webgune ofiziala\nOrriaren azken aldaketa: 13 abendua 2021, 20:02.


< Tartean eta Berlingo kabareta | Balioak indartuz >\nBazterreko ahotsaren aldeko manifestua\nKonpainia: Beheko Larraine.\nBeheko Larraine taldearen “Manifestu bat” azken antzezlana “Atte hil aurretik” muntaiari tiraka sortu zela irakurri dugu Susaren Ganbila antzerki bilduman argitaratutako “Bazterreko ahotsak” liburuan. Miren Tirapuk antzezlan hartan amonaren munduan harilkatutako kontakizuneko Tomas pertsonaia garatu du oraingo bakarrizketa honetan, harik eta izen gabeko “pertsonaia” (sic) bilakatu den arte. Horrela, Beheko Larraine taldeak hasitako hautu estetikoari ematen dio jarraipena behin betiko dramaturgia definitzen, errazkeria teatraletik guztiz urrun, eta, Grotowski, Kantor eta Artauden proposamenetik gertu, jende xumearen istorioen alde egiten duela. Biluztasuna dugu nagusi agertokian: erdian kutxa bat, kriseilu bat burdinazko hagatik zintzilik, soka zati batzuk. Antzezteko modua naturalismoaren ifrentzuan dago, janzkerak protagonismoaren balizko jite absurdoa iradokitzen digu.\nPertsonaia oholtzaren belztasunean azalduko zaigu bere hiletaz, bere ehorzketaz hausnartzen ari dela. Denok berdintzen gaituen heriotza du mintzagai, etorkizun komuna dugun hori, tabuen isiltasunetik aterata antzezlanaren muina bihurtzen da. Kontua da pertsonaiak azken orenari buruz hitz egiten duenaren harira bere bizitzako zertzeladak eskaintzen dizkigula. Horrela jakin dugu, esaterako, bederatzi urterekin mirabe bidali zuela amak, bizitza bazterretik bizi dela, baztertua.\nMiren Tirapuk hiru ahots ezberdinetan ematen dio arnasa itxura eta arrazonamendu berezia dituen pertsonaiari. Hiru gorpuzkera eta boz ezberdin horiek trantsiziorik gabe gorputzen ditu meritu handiz, baina antzerki-jakinduria hori ez da soilik antzezpen mailan agertzen, oholtzan dauden objektu gutxien zein argazkien nahiz soinuaren erabileran ere argi eta garbi antzematen da. Artefaktu ia borobila eta ausarta da “Manifestu bat”, euskal ikusleek babestu beharko genukeena, euskaraz soilik antzezten diguten antzerkia hauskortasunetik ateratzeko.


Open Data Science mapa interaktiboen bilduma ikusgarria Sustatu.eus - Teknologia albisteak\n2021-05-15 : 10:32\nOpen Data Science Europa ekimen pribatua da, Europako Batasuneko zenbait erakunderen babesa duena, zientzia eta datu irekien alde biltzarrak eta ekimenak antolatzen dituena. Alderdi geografiko bat dauka bere webguneak, mapa interaktiboen atala, eta horixe komentatu nahi genuen: ikusgarria da benetan.\nMapen tresna, aplikazio edo webgune honek egiten duena da, hain zuzen, datutegi geografiko irekiak Europako mapa baten gainean jarri kapa desberdin bezala. Eta ikuskapen hori eskaini.\nOinarrizko irudi kartografikoa OpenStreetMap (OSM) mapa irekiak eskaintzen du, eta gainetik ikuskatu daitezkeen kapa geografiko batzuk ere OSM-n dute jatorria. Adibidez, eraikin industrialen kapa bat, Europako osotasunean eta Bizkaian zentratuta hurrengo bi irudietan.\nBeste kapa bat, lurrazalaren estaldura. Kolore kodeak ezkerrean dagoen aurkibidearekin dezifratuko ditugu.\nBeste bat, naturgune babestuena. Koloreen arabera, berriz ere, hainbat sailkapen. Irudiko ezkerreko beheko laukian ikusten duzuen bezala, datuen deskarga ere egin daiteke, baina adi, Download emanez gero, TIFF irudi super-erraldoiak sortze dira.\nProbatu baliabide praktiko eta ikusgarri hau hemen: https://maps.opendatascience.eu/


Nafarroako Bertso Eskolen eguna, maiatzaren 29an Lesakan — Bertsozale Elkartea\nNafarroako Bertso Eskolen eguna, maiatzaren 29an Lesakan\nNafarroako gazteen Bertso Eskolek haien eguna ospatuko dute maiatzaren azken larunbatean, Lesakan. Nafarroa osoko 9 eta 16 urte bitarteko gazteek parte hartuko dute bertan, eta Nafarroako Eskolarteko Bertsolari Txapelketak emanen dio amaiera egun osoko egitarauari.\nIkasturte amaierarekin batera etorri ohi da Nafarroako gazteen Bertso Eskolen Eguna. Aurtengoak ere badu data dagoeneko: maiatzaren 29an ospatuko da, Lesakan. Nafarroako Bertso Eskolen sareko 9 eta 16 urte bitarteko ikasleei zuzenduriko jarduera da Bertso Eskolen Eguna.\nGoizean mendi ibilaldi bat eginez ekingo diote egunari gazteek. Ondoren, herrian bazkalduko dute eta jolasak egingo dituzte, haien arteko harremanak sustatze aldera. Azkenik, Nafarroako Eskolarteko Bertsolari Txapelketa jokatuko da Lesakan bertan, eta saio gozagarri honek emanen dio amaiera egun osoko egitarauari (aurrerago azalduko dira Eskolarteko Txapelketaren xehetasunak).\nJarduera guztietan osasun neurriak beteko dira, egitarau dibertigarri bezain segurua izan dadin.\nBertso Eskolen egunean izena emateko hurrengo galdetegia bete beharko da, maiatzaren 14a baino lehenago (galdetegian jaso dira jardueraren inguruko oharrak).\nAisialdia, transmisioaren osagarri\nBertso Eskolen Egunak, Nafarroako Bertsozale Elkarteak antolatzen dituen beste hainbat jarduerak bezalaxe -Negulekuak, topaketak...- Bertso Eskolen sarea osatzen duten gazteen arteko harremana bultzatu eta elkar ezagutza sustatzeko helburua du. Modu horretan, aisialdiari garrantzia berezia eman nahi dio Nafarroako Bertsozale Elkarteak, transmisioko beste bi erpinetan (Hezkuntza Arautuko egitasmoan eta Bertso Eskoletan) egiten den lana osatzeko balio duela ulertuta.\nEgun, 18 urtetik beherako 200 ikasle inguru aritzen dira Nafarroako haur eta gazteen Bertso Eskoletan, eskola orduz kanpo bertsolaritza lantzen, 30 taldetan. Horretarako, irakasle sare zabal eta prestua du Nafarroako Bertsozale Elkarteak. Astean behingo maiztasunez, bertsogintzaren oinarriak eta irakaspenak jasotzearekin batera, ahozkotasuna eta gaitasun komunikatiboak garatzen dituzte besteak beste, transmisio bide den giro ludiko batean.\n2019an Ultzaman ospatutako Bertso Eskolen Eguna.